Ўмон делегацияси Ўзбекистон расмийлари билан учрашди\nЎмон Ташқи ишлар вазирлиги Бош котиби Саид Бадр бин Ҳамад ал-Бусайди бошчилигидаги делегация 23 октябр куни Ўзбекистон Республикаси Ташқи ишлар вазирлигида қабул қилинди.\nВазирлик матбуот хизматига кўра, учрашувда Ўзбекистон президентининг 2009 йил октябр ойида Ўмонга сафари чоғида эришилган келишувларни амалга ошириш масалалари, икки томонлама муносабатларнинг бошқа долзарб жиҳатлари муҳокама қилинган.\nМулоқот чоғида Ўмон томони Навоий ва Ангрен шаҳарларидаги индустриал-иқтисодий зоналарда очилаётган янги имкониятлар билан таништирилган.\nШу куни Ўзбекистон-Ўмон сиёсий маслаҳатлашувларнинг иккинчи раунди бўлиб ўтди.\nТадбирда Ўмоннинг Ўзбекистондаги элчиси Муҳаммад бин Саид бин Муҳаммад ал-Лавати ҳам иштирок этди.


Толибон Кобулда Tolo News телеканалининг уч ходимини ҳибсга олди\nТолибон Кобулда мамлакатнинг етакчи телеканалларидан бири Tolo Newsнинг уч ходимини ҳибсга олди. Ҳаракат томонидан 17 март куни кечқурун ҳибсга олинганлар орасида телеканал директори Хполвак Сафи, ахборот-таҳлилий кўрсатувлар бошловчиси Баҳрам Аман ва ҳуқуқ маслаҳатчиси Нафи Холиқ ҳам бор.\nTolo News телеканалининг Германиядаги мухбири Саид Шинворийнинг таҳририятимизга айтишича, Толибон раҳбарияти (ҳаракат дунёнинг бир қанча мамлакатларида тақиқланган) Tolo News телеканалига эгалик қилувчи Moby Group медиа гуруҳига хорижий сериалларни кўрсатишни тўхтатиш тўғрисида буйруқ юборган. «Бу ҳақда соат 18:00 да эфирда хабар бердик. Орадан бироз вақт ўтгач, толиблар телеканал офисига бостириб кириб, ҳамкасбларимиз устидан ҳақорат ва таҳдидлар ёғдиришди. Улар Хполвак Сафини офисга чақириб, уни мезбон Баҳрам Аман билан бирга номаълум манзилга олиб кетишди», деди Шинвори.\nTolo News телеканалининг собиқ директори Лутфулло Нажафизода Твиттердаги саҳифасида Хполвак Сафи ва Нафи Холиқнинг кейинроқ қўйиб юборилганини, бироқ мамлакатдаги энг машҳур телебошловчилардан бири бўлган Аман ҳамон ҳибсда қолаётганини ёзди.\nBBC Форс хизматининг хабар беришича, 17 март куни кечқурун Толибоннинг 15 га яқин қуролланган хавфсизлик ходимлари Кобулдаги Tolo News телеканали биносига бостириб кириб, телеканал директори Хполвак Сафи, бошловчи Баҳрам Омон ва яна бир ходимни ҳибсга олган.\nMoby Group медиа гуруҳи Толибон талабини вақтинча бажаришга мажбур бўлганини айтди.\nРадикал ҳаракат раҳбарияти ҳозирча мамлакатнинг етакчи телеканали ходимларининг ҳибсга олинишига изоҳ бермади.\nВоқеа муносабати билан Бирлашган Миллатлар Ташкилотининг Афғонистондаги ёрдам миссияси ўз хавотирини билдирди. Миссия 18 март куни эълон қилинган баёнотда Толибон ҳаракатларини «ўзбошимчалик» деб атади ва ҳибсга олинганларни зудлик билан озод қилишни ҳамда Афғонистонда мустақил матбуотга таҳдид ва зўравонликларни бас қилишни талаб қилди.\nХалқаро Журналистлар Федерацияси ва Афғонистон Миллий Журналистлар Уюшмаси ўтказган тадқиқот шуни кўрсатдики, Толибон Афғонистонда назорат ўрнатганидан бери 318 оммавий ахборот воситалари ёпилган, 3000 га яқин журналист ишсиз қолган. Афғонистондаги 114 та газетадан атиги 20 таси бугунги кунда нашр этилади. Шунингдек, 51 та телеканал, 132 та радио ва 49 та онлайн оммавий ахборот воситалари ёпилган. Маълум қилинишича, ишсиз қолган журналистларнинг 72 фоизи аёллардир. Бир қатор журналистлар Толибон томонидан бир неча бор таҳдид учраган ва калтакланган. Охирги бундай ҳодиса февраль ойида Кобулда, Толибон разведка ходимлари Покистон ахборот тармоғи мухбири Абдул Қайюм Зоҳид Самадзайни ҳибсга олиб, калтаклаганида содир бўлган.


Бугун Бухарестда Европа қайта тикланиш ва тараққиëт банкининг йиллик учрашуви якунланади.\n28 феврал 2021, Тошкент вақти: 19:04\nКеча банкнинг директорлар кенгаши банкнинг ўтган йилги фаолиятларини, қарз бериш режасини ва сармоя стратегияларини қайта кўриб чиқди. Директорлар кенгаши шунингдек банкни инсон ҳуқуқлари вазиятини яхшилашга ëрдам беришга ундаëтган нодавлат ташкилотлар жумладан инсон хуқуқлари гуруҳларининг вакиллари билан ҳам учрашди. Инсон хуқуқлари гуруҳлари Европа қайта тикланиш ва тараққиëт банкини ўзининг навбатдаги йиллик учрашувини келаси йилда Ўзбекистонда ўтказишни режалагани учун танқид қилишди. Мазкур гуруҳлар шу жумладан Human Rights Watch ташкилоти, халқаро банк учрашувининг Тошкентда ўтказилиши – Ўзбекистон ҳукуматининг инсон хуқуқлари борасидаги ëмон кўрсатгичидан кўз юмишга сабаб бўлишини билдирди. Ўзбекистон бош вазир ўринбосари Рустам Азимов ушбу танқидга жавобан, Ўзбекистоннинг демократик жамият яратишда тажрибаси йўқлигини ва бир кеча-кундузда демократик институтлар ташкил қилолмаслигини аммо жиддий харакат қилаëтганини айтди.


Ҳаёт учун кураш: Мухбирлар Этна вулқони отилишидан қочишларини тасвирга туширишди\n09:09 / 17.03.2017\n«Би-би-си»нинг суратга олиш гуруҳи ва 8 нафар сайёҳ Этна вулқонининг кутилмаганда отилиши туфайли жароҳатлар олди. «Би-би-си» тасвирчиси воқеани видеога олишга муваффақ бўлди. Бу ҳақда нашрнинг ўзи хабар берди ҳамда видеоёзувни тақдим этди.\nЭтнадаги суратга олиш гуруҳи таркибида бўлган «Би-би-си» мухбири Ребекка Морелнинг айтишича, журналистлар тоғдан пастга қараб тезликда чопиб тушишлари ҳамда ёнаётган тоғ тошлари ва қайнаётган буғдан ўзларини олиб қочишларига тўғри келган. Унинг тан олишича, бундай ҳолатни яна бир бора бошидан ўтказишни истамаган бўларди.\nМорелнинг хабар беришича, тоғдаги барча кишилар юз берган ҳодисадан сўнг хавфсиз жойга кўчирилди.\nСуратга олиш гуруҳи бироз ўзига келганидан сўнг, тасвирчи Рейчел Прайс лава бўлакларидан бири унинг курткасини куйдириб ташлаганини аниқлади.\nТуристлар ва гуруҳ аъзоларидан ҳеч бири жиддий жароҳатларни олмаган.\nВулқоншунослар бундай ҳолатларни «фреатик отилиш» деб номлайдилар: бунда лаванинг жуда катта ҳарорати (минг даражагача бориши мумкин) бир зумда қор ва музни буғга айлантириши ва уни кенгайганидан сўнг, қадимги жинсларнинг портлашига олиб келади.\n"Би-би-си" эфирида кутилмаган ҳолат: телебошловчи бир неча дақиқа индамай ўтирди (видео)\nСицилияда Этна вулқони отилиши бошланди


Эътибордан мамнун диллар\nНавоий вилоятида уй-жойга муҳтож, жисмоний имконияти чекланган ва эҳтиёжманд хотин-қизларга Президент номидан намунавий лойиҳадаги арзон уйлар олиш имконини берувчи махсус сертификатлар ва замонавий тикув машиналари топширилди.\nБошланғич бадал тўлови амалга оширилган 20 та намунавий лойиҳадаги арзон уй-жойлар ва маҳаллий ҳокимликлар ташаббуси билан 4 та хонадонга эгалик ҳуқуқини берувчи сертификатларнинг топширилиши вилоятдаги 24 нафар ногирон ва меҳнатга лаёқатлилик даражаси чекланган хотин-қизларнинг кўнглига олам-олам қувонч улашди. Хусусан, карманалик Ҳамроевлар оиласига ҳам юртбошимиз номидан бундай сертификатлардан бири ҳадя этилди. Оила бошлиғи Акмал Ҳамроев болаликдан, турмуш ўртоғи Гулмира опа ҳам тақдир тақозоси билан 2-гуруҳ ногиронлари. Аҳил оила келажакка катта умид боғлаб 2 нафар фарзандни тарбияламоқда.\n— Бу қувончли хабарни эшитиб, кўзимдан ёш қуйилиб келди, тилим калимага келмай қолди, — дейди Акмал Ҳамроевнинг онаси Меҳринисо ая. — Ногирон келиним ва ўғлимнинг ҳаётга бўлган умиди, эртанги кунга ишончи янада ортди. Энг муҳими, дон маҳсулотлари корхонаси раҳбарияти келинимга тикув машинаси совға қилиб, касаначи сифатида ишга қабул қилди. Шу тарзда ишли бўлиб, имтиёзли кредит асосида берилган уйнинг банк тўловларини ўз меҳнати ортидан қоплайдиган бўлди. Кўнгли ярим болаларим давлатга ҳам нафим тегсин, дейди.\nШунингдек, эҳтиёжманд ва ижтимоий ҳимояга муҳтож 44 нафар хотин-қизларга тикув машиналари совға қилинди.\n"Жонли табиат"га грант ажратилди\n"Ёш қутқарувчи" — оромгоҳларда\nҲуқуқий билимлар оширилди\nКитобсеварлар баҳси давом этяпти


Умид қилаётган нарсаларга бўлган ишончингизни мустаҳкамланг | Тадқиқ сони\nҚЎШИҚЛАР: 54, 55\nҚандай қилиб Яҳованинг қадимги хизматчилари имонларини мустаҳкам сақлай олишган?\nИмонимизни мустаҳкам сақлаш учун бизда нималар бор?\nКучли имон туфайли нималар қила оламиз?\n1, 2. а) Масиҳийларнинг умиди дунёвий одамларнинг умидидан нимаси билан фарқ қилади? б) Мазкур мақолада қайси муҳим саволларни кўриб чиқамиз?\nМАСИҲИЙЛАР нақадар ажойиб умидга эгалар, шундай эмасми?! Хоҳ мойланганлар, хоҳ «бошқа қўйлар» қаторида бўламизми, барчамиз Худонинг илк нияти амалга ошадиган ва Яҳованинг исми улуғланадиган пайтни кўришни орзу қиляпмиз. (Юҳан. 10:16; Мат. 6:9, 10) Булар ҳар қандай инсон умид қилиши мумкин бўлган энг олийжаноб орзулардир! «Янги осмон» ё «янги ерни» кутяпмизми, ҳар биримиз абадий ҳаёт мукофотини қўлга киритиш сари интиляпмиз. (2 Бутр. 3:13). Бунинг баробарида, қай тарзда Яҳова ушбу охирзамонда Ўз халқини йўналтиришда ва қўллаб-қувватлашда давом этишини кўришни интиқиб кутяпмиз.\n2 Дунёвий кишилар ҳам нимагадир умид боғлашади, аммо уларнинг умидлари чиндан ҳам рўёбга чиқишидан шубҳаланишади. Масалан, миллионлаб ўйинчилар лотереяда ютиб олишга умид қилишади-ю, бироқ бунга юз фоиз ишонишмайди. Ҳақиқий имон эса, аксинча, умидимиз «амалга ошишидан шубҳаланмаслик»дир. (Иброн. 11:1) Ушбу мақолада Аллоҳнинг ваъдаларига бўлган ишончни мустаҳкамлаш учун нима қилишимиз мумкинлигини ва бундай имон бизга бугунги кунда қандай ёрдам беришини муҳокама қиламиз.\n3. Ҳақиқий имон нимага асосланади?\n3 Имон, бу осий бандалардаги туғма бир фазилат эмас ва у ўз-ўзидан ривожланмайди. Ҳақиқий имон — маълумотни қабул қилишга мойил қалбга таъсир қила оладиган муқаддас руҳнинг самарасидир. (Галат. 5:22) Муқаддас Китобда Яҳова имонга эга экани ёки унга муҳтожлиги ҳақида маълумот йўқ. Яҳова қудратли ва доно Шахс бўлгани учун, ҳеч нарса Уни ниятини амалга оширишдан тўхтата олмайди. Самовий Отамиз ваъдалари рўёбга чиқишига шунчалик аминки, ҳатто уларни амалга ошиб бўлган нарсадек билиб, улар ҳақида: «Амалга ошди!» — дея гапирди. (Ваҳий 21:3–6 ни ўқинг.) Бизнинг имонимиз Яҳова ваъдасида турадиган «содиқ Худо» экани тўғрисидаги билимга асосланади. (Қонун. 7:9)\nЎТМИШДАГИ КОМИЛ ИМОН СОҲИБЛАРИ\n4. Ўтмишдаги садоқатли эркагу аёллар нимага умид қилишган?\n4 Ибронийларга йўлланган мактубнинг 11- бобида кучли имонга эга бўлган 16 та эркагу аёлнинг исмлари келтирилган. Шунингдек, у ерда «имонлари туфайли ўзлари ҳақида шаҳодат олган» яна бошқа одамлар ҳақида ҳам айтилган. (Иброн. 11:39) Уларнинг ҳеч бири Яҳова Шайтоннинг исёнини барбод қилиш ва Ўзининг илк ниятини бажо келтириш учун ваъда қилинган «зот»ни тирилтиришидан шубҳаланмаган. (Ибт. 3:15) Ўша садоқатли кишилар ваъда қилинган «зот» — Исо Масиҳ самовий ҳаётга йўл очганидан олдин вафот этишган. (Галат. 3:16) Лекин шунга қарамай, Яҳованинг ишончли ваъдалари туфайли улар ер юзидаги жаннатда мукаммал инсон сифатида яшаш истиқболи билан тирилтирилади. (Заб. 36:11; Ишаё 26:19; 1 Кор. 15:55)\n5, 6. а) Иброҳим ва унинг авлоди нимага умид боғлашган? б) Қай йўсин улар имонларини мустаҳкам сақлашган? (Очқич оятнинг юқорисидаги расмга қаранг.)\n5 Ибронийларга 11:13 да Масиҳгача яшаб ўтган баъзи садоқатли кишилар ҳақида шундай ёзилган: «Бу кишиларнинг ҳаммаси ўлимгача имонларини сақлаб қолишган. Гарчи ваъдалар улар яшаган пайтда амалга ошмаган бўлса-да, бу ваъдаларни узоқдан кўриб қувонишган». Улардан бири Иброҳим пайғамбар бўлган. У ваъда қилинган «зот» бошқаруви остидаги бахтли ҳаётга бўлган умидни ёдида сақлаганми? Исо душманларига гапирганида бу саволга қуйидагича жавоб берган: «Отангиз Иброҳим мен қилаётган ишларни кўришга умид боғлаб, жуда қувонганди. Энди кўриб, шод-хуррам бўлди». (Юҳан. 8:56) «Лойиҳачиси ва бунёдкори Аллоҳ бўлган» Шоҳликка умид боғлаган Сора, Исҳоқ, Ёқуб ва бошқа кўплаб содиқ кишилар ҳақида ҳам шундай деса бўлади. (Иброн. 11:8–11)\n6 Қай тариқа Иброҳим ва унинг авлоди имонни мустаҳкам сақлашган? Ҳойнаҳой, улар садоқатли ёши улуғ кишиларни тинглаш, ваҳийлар олиш ё қадимги ишончли манбаларни ўқиш орқали Аллоҳ тўғрисида ўрганишган. Муҳими, улар ўрганганларини эсдан чиқармай, Худонинг ваъдаларию талабларини ёдда сақлашган ва улар устида мулоҳаза юритишган. Бу эркагу аёлларнинг умиди шунчалик мустаҳкам бўлганки, улар Аллоҳга содиқ қолиш учун ҳар қандай қийинчиликка дош беришга тайёр бўлишган.\n7. Имонимизни мустаҳкам сақлашимиз учун Яҳова бизга нималар берган ва биздан нима кутилади?\n7 Имонимизни мустаҳкам сақлашимиз учун Яҳова бизга севги ила Ўзининг тўлиқ Каломини — Муқаддас Китобни тақдим этган. Бахтли ва муваффақиятли бўлиш учун биз Аллоҳнинг Каломини иложи борича ҳар куни мунтазам ўқишимиз керак. (Заб. 1:1–3; Ҳаворийлар 17:11 ни ўқинг.) Қолаверса, Масиҳдан олдин яшаган Яҳованинг хизматчилари каби биз ҳам Аллоҳнинг ваъдалари ҳақида мушоҳада қилишда давом этиб, Унинг талабларига итоаткор бўлишимиз зарур. Яҳова, шунингдек, бизни «ишончли ва ақлли хизматкор» орқали мўл-кўл маънавий озуқа билан таъминлаб, барака ёғдиряпти. (Мат. 24:45) Демак, Яҳова бизга бераётган маънавий озуқадан ўрганаётганларимизни эсимизда сақласак, Шоҳликка умид боғлаб, бундан «шубҳаланмаган» қадимги имонли кишилар сингари бўламиз.\n8. Қандай қилиб ибодат имонимизни мустаҳкамлай олади?\n8 Ибодат ҳам Масиҳдан олдин яшаган Шоҳидларнинг имонларини мустаҳкам сақлашда беқиёс ўрин тутган. Уларнинг имони ибодатларига олган жавоблари орқали мустаҳкамланган. (Нахим. 1:4, 11; Заб. 33:5, 16, 18; Дон. 9:19–21) Яҳова бизни эшитишини ва қийинчиликларни қувонч ила енгишимиз учун қўллаб-қувватлашини билган ҳолда, биз ҳам дардларимизни Унга тўкиб солишимиз мумкин. Ибодатларимизга жавоб олганимизда эса имонимиз мустаҳкамланади. (1 Юҳанно 5:14, 15 ни ўқинг.) Имон муқаддас руҳнинг самараси бўлгани сабаб, Исо ундаганидек, Аллоҳнинг руҳини «сўраб туришимиз» лозим. (Луқо 11:9, 13)\n9. Ўзимиздан ташқари, яна кимлар учун ибодат қилишимиз лозим?\n9 Лекин ибодатларимизда фақатгина ўзимиз учун ёрдам сўраш билан чегараланиб қолмаслигимиз керак. Яҳованинг «мўъжизалари» «нақадар кўплигини санай олмасак» ҳам, ҳар куни Унга раҳмат айтиб, Уни шарафлашимиз мумкин. (Заб. 39:6) Шунингдек, «қамоқда ўтирганларни, гўё [ўзимиз] ҳам қамоқда улар билан бирга ўтиргандек» ёдимиздан чиқармаётганимиз ибодатларимизда акс этиши даркор. Боз устига, биз умумжаҳон биродарлигимиз, чунончи, орамизда «раҳбарликни ўз зиммасига олганлар» учун ибодат қилишимиз керак. Бундай ибодатларимизга Яҳова қай тарзда жавоб берганини кўриб, қалбларимиз тўлқинланиб кетади. (Иброн. 13:3, 7)\nУЛАР БЕНУҚСОНЛИКНИ САҚЛАШДИ\n10. Худонинг қайси хизматчилари бенуқсонликни сақлаб қолишган ва бу учун улар кучни қаердан олишган?\n10 Ибронийларга йўлланган мактубнинг 11- бобида ҳаворий Павлус исмлари келтирилмаган кўплаб художўй одамларнинг синовларини тасвирлаб ўтган. Масалан, ушбу бобда ҳаётдан кўз юмган, кейин эса тирилтирилган ўғилларнинг имонли оналари тилга олинган. Бундан сўнг Павлус «яхшироқ тирилишга эга бўлиш учун тўлов орқали озод этилишни қабул қилмаган» бошқа кишиларни ҳам қаламга олган. (Иброн. 11:35) Гарчанд Павлус кимни назарда тутганини аниқ билмасак-да, улардан баъзилари, хусусан, Навўт ва Закариё Худога итоатли бўлиб, Унинг иродасини бажаришгани учун тошбўрон қилиб ўлдирилган эдилар. (3 Шоҳ. 21:3, 15; 2 Сол. 24:20, 21) Дониёр ва унинг учта дўсти эса бенуқсонликни сақламай, «озод этилишни» танлашлари мумкин эди. Лекин улар Аллоҳнинг куч-қудратига ишонишгани учун, «шерларнинг оғизларини ёпишган» ва «ловуллаган оловни ўчириб юборишган». (Иброн. 11:33, 34; Дон. 3:16–18, 20, 28; 6:13, 16, 21–23)\n11. Айрим пайғамбарлар имон-эътиқоди учун қандай синовларга дуч келишган?\n11 Михиё ва Еремиё каби пайғамбарлар имонлари учун «масхаралар»ни бошдан кечириб, «қамоққа ўтқазилишган». Бошқалар эса, жумладан Илёс, «чўл-саҳроларда, тоғларда кезиб юриб, ғорлару ер остидаги чуқурликларда яшашган». Уларнинг ҳаммаси «умид қилаётган нарсалар амалга ошишидан шубҳаланишмагани» боис, синовларда бардошли бўлишган. (Иброн. 11:1, 36–38; 3 Шоҳ. 18:13; 22:24–27; Ерм. 20:1, 2; 28:10, 11; 32:2)\n12. Синовларга бардошли бўлишда ким энг зўр ўрнак қолдирган ва бунда унга нима ёрдам берган?\n12 Кучли имонга эга бўлган турли эркагу аёлларни тасвирлагач, ҳаворий Павлус энг зўр ўрнак қолдирган Ҳазратимиз Исо Масиҳни мисол қилиб келтирган. Ибронийларга 12:2 да ёзилганидек, «у олдинда кутаётган шодлик учун, шарманда бўлишига қарамай, азоб устунидаги ўлимга чидаб, Худо тахтининг ўнг томонига ўтирди». Дарҳақиқат, Исо энг шиддатли синовларда намоён этган имони ҳақида «ўйлашимиз» даркор. (Ибронийларга 12:3 ни ўқинг.) Исо каби имони учун жабр кўрган илк масиҳийлар бенуқсонликни сақлашган. Улардан бири — шогирд Антипа бўлган. (Ваҳ. 2:13) Бу масиҳийлар қадимги имонли кишилар кутган «яхшироқ тирилишдан» афзалроқ бўлган мукофотни олиб, осмонда яшаш учун тирилишга муяссар бўлишган. (Иброн. 11:35) Шоҳлик 1914 йилда пайдо бўлганидан сал ўтиб, вафот этган барча мойланганлар Исо билан одамзод устидан бошқариш учун руҳий шахс сифатида самовий ҳаётга тирилтирилишган. (Ваҳ. 20:4)\nЗАМОНАВИЙ КОМИЛ ИМОН СОҲИБЛАРИ\n13, 14. Рудольф Грайхен қандай синовларга дуч келган ва уларни енгишга унга нима ёрдам берган?\n13 Худонинг миллионлаб замонавий хизматчилари бутун диққат-эътиборини умидларига қаратиб ва синовлар имонларини сусайтиришига йўл қўймай, Исонинг ўрнагига эргашишяпти. Келинг, 1925 йили Германияда таваллуд топган Рудольф Грайхеннинг мисолини кўриб чиқайлик. У уйининг деворларида Муқаддас Китобдаги баёнотларнинг расмлари осилганини эслаб, шундай ёзди: «Расмларнинг бирида бўри билан қўзи, сиртлон билан улоқча, бузоқ билан шер — барчаси тинчликда яшагани ва ёш бола уларни етаклаб юргани тасвирланганди... Бундай суратлар узоқ вақт хотирамда нақшланиб қолди». (Ишаё 11:6–9) Кўп йиллар давомида Рудольф аввал Гестапо (фашистлар Германиясида махфий давлат полицияси) ва кейинчалик Штази (Шарқий Германиянинг давлат хавфсизлик хизмати) томонидан кучли таъқибларга учрашига қарамай, ер юзидаги жаннатга бўлган ишончини мустаҳкам сақлади.\n14 Рудольф, шунингдек, бошқа оғир синовларни ҳам бошдан кечирди. Унинг севимли ойиси Равенсбрюк номли концлагерда тепкили терламадан вафот этди. Буниси етмаганидек, отаси имони сусайганидан ҳатто Яҳованинг Шоҳиди бўлишдан тонгани тўғрисидаги ҳужжатни тўлдирди. Қамоқдан озод қилингач, Рудольф туман нозири бўлиб хизмат қилиш шарафига муяссар бўлди ва кейинчалик Гилад мактабига таклиф қилинди. Уни Чилига тўла вақтли махсус ваъзгўй этиб тайинлашди. У ерда Рудольф яна туман нозири бўлиб хизмат қилди. Аммо унинг синовлари ҳали-ҳануз тугамаган эди. Рудольф тўла вақтли махсус ваъзгўй бўлган Пэтси исмли имондошимизга уйланганидан бир йил ўтгач, уларнинг чақалоқ қизчаси нобуд бўлди. Кейин эса атиги 43 ёшда бўлган суюкли рафиқаси ҳаётдан кўз юмди. Рудольф шу синовларнинг барчасини енгиб ўтди ва «Қўриқчи минораси»нинг 1997 йил 1 август сонида (рус) 20–25- саҳифаларида таржимаи ҳоли чоп этилганида, ёши ўтиб, касал бўлганига қарамай, у доимий кашшоф ва оқсоқол бўлиб хизмат қилаётган эди. \n15. Яҳованинг Шоҳидлари синовларни қувонч ила бошдан кечиргани тўғрисида замонавий мисоллар келтиринг.\n15 Шиддатли ва давомли қувғунларга қарамай, Яҳованинг Шоҳидлари қувонч ила хизмат қилишни давом этишяпти. Мисол учун, Эритрея, Сингапур ва Жанубий Кореядаги аксарият имондошларимиз Исонинг қилич кўтармаслик тўғрисидаги сўзларига амал қилишгани учун ҳибсга олинишяпти. (Мат. 26:52) Эритреяда 20 йилдан зиёд қамоқда ўтирган Исаак, Негеде ва Паулос ҳам ўша юзлаб маҳбуслар орасидандир. Кексайган ота-оналарини қўллаб-қувватлаш ва уйланиш каби имконлардан маҳрум этилган бу биродарлар шафқатсиз муносабатга қарамай, Яҳовага садоқатли қолишяпти. Ташкилотимизнинг сайтидаги расмда уларнинг юзидаги табассумдан улар имонни мустаҳкам сақлашаётгани кўриняпти. Ҳатто қамоқдаги қўриқчилар уларни ҳурмат қилишни бошлашган.\nЖамоатингиздаги комил имон соҳибларидан ўрнак оляпсизми? (15-, 16- хатбошиларига қаранг.)\n16. Қай йўсин кучли ишонч сизни ҳимоя қилиши мумкин?\n16 Яҳова Шоҳидларининг ҳаммаси ҳам кучли таъқибларга дуч келишмаса-да, бошқа турдаги қийинчиликлар билан курашиб келишмоқда. Кўплар фақирлик, фуқаролар уруши ёки табиий офатлар дастидан азият чекишяпти. Яна бошқалар эса бутун диққатини Яҳовага хизмат қилишга қаратиб, Иброҳим, Исҳоқ, Ёқуб ва Мусо сингари дунёнинг бойликларию шуҳратини рад этишяпти. Улар мол-дунёга берилиш ва худбин ҳаёт тарзини кечириш васвасасига қарши жон-жаҳди билан курашиб келишяпти. Қизиқ, уларга бунда нима ёрдам беряпти? Яҳовага бўлган севги ва ваъдаларига бўлган кучли ишонч. Зотан, улар янги адолатли дунёда Яҳова барча ноҳақликларни бартараф этиб, Ўзининг садоқатли хизматчиларини абадий ҳаёт билан тақдирлашига аминлар. (Забур 36:5, 7, 9, 29 ни ўқинг.)\n17. Нима қилишга қарор қилдингиз ва кейинги мақолада нимани муҳокама қиламиз?\n17 Ушбу мақолада Аллоҳнинг ваъдалари устида мулоҳаза юритиш ва мунтазам ибодат қилиш қай йўсин имонимизни мустаҳкам сақлашга ёрдам беришини кўриб чиқдик. Бу эса бизга имон синовларини енгиб ўтишга ва бутун диққат-эътиборимизни «шубҳаланмасдан» келажакдаги умидга қаратишга кўмаклашади. Бироқ Муқаддас Китобга кўра, имон тушунчаси кўпроқ нарсани ўз ичига олади. Бу ҳақда эса кейинги мақолада сўз боради.\n^  (14- хатбоши) Шунингдек, словакиялик Андрей Ханакнинг таржимаи ҳоли ёзилган «Уйғонинг!» (рус) журналининг 2002 йил 22 апрель сонида чиққан «Синовлар умидимни сўндирмади» номли мақолага қаранг.


* Бухоро туманида баҳорги агротехник тадбирларни самарали ташкил этиш ва чигит экиш масалаларига бағишланган кўргазмали семинар ўтказилди.\n* Тошкент алоқа касб-ҳунар коллежида ўрта махсус, касб-ҳунар таълими муассасалари ўқувчилари ўртасида ўтказилган “Сиз қонунни биласизми?” кўрик-танловининг ҳудудий саралаш босқичида Тошкент тўқимачилик ва енгил саноат институти қошидаги академик лицей жамоаси биринчи, 1-Тошкент педагогика коллежи вакиллари иккинчи, Тошкент молия ва иқтисодиёт коллежи ўқувчилари учинчи ўринни эгаллади.\n* Хива шаҳрида “Қадрият, урф-одат, анъана ва ёшлар” деб номланган фестиваль уюштирилди. Мазкур тадбир доирасида “Миллий таомлар кўргазмаси” ўтказилди. Шунингдек, халқ оғзаки ижоди намуналари, лапарлар, миллий қўшиқлар ижро этилди.\nМазкур рукндаги бошқа мақолалар: « Энг яхши назорат инспекторлари тақдирланди\t«Соғлом она — соғлом авлод гарови» »


Хитой бир ўқ билан икки қуённи урмоқда, Ғарб эса норози... - Zamin.uz\nХитой томонидан қабул қилинган миллий хавфсизлик тўғрисидаги қонунга қарши Ҳонконгда намойишлар бўлиб ўтди. Хабарларга кўра, полиция 300 дан зиёд кишини ҳибсга олган. Намойишчилар расмий Пекин қабул қилган сўнгги қонундан норози.\nГап шундаки, Хитой яқинда Ҳонконгнинг ҳуқуқий тизимига доир қонун ҳужжатини қабул қилди. Таҳлилчиларга кўра, Пекин ушбу қонун воситасида бир ўқ билан икки қуённи урмоқда. Биринчидан, қонун мухтор мақомга эга ҳудуд аҳолисининг сиёсий ҳуқуқларини чеклайди.\nДемак, ажралиб чиқиш йўлидаги уринишларга чек қўйилади. Иккинчидан, миллий хавфсизликка таҳдид деб баҳоланган жиноятларга умрбод қамоқ жазоси берилиши мумкин. Бу эса Ҳонконгда кўпдан буён давом этаётган аксилҳукумат намойишларини тўхтатишга хизмат қилади.\nАҚШ ҳамда Европа мамлакатлари янги қонун лойиҳасини қоралаб чиқди. Ғарб мамлакатларига кўра, Пекин қабул қилган ҳужжат унинг халқаро битимлар бўйича зиммасига олган мажбуриятларига зиддир.\n1997 йилда Буюк Британия собиқ мустамлака ҳудуди – Ҳонконгни Хитойга топширди. Ўзаро келишувга кўра, расмий Пекин 50 йил давомида ҳонконгликларнинг ҳуқуқ ва эркинларини муҳофаза этадиган бўлди. 2047 йилга қадар Ҳонконгда «бир мамлакат – икки тизим» қоидаси амал қилиши эълон қилинди, аҳолига кенг сиёсий ҳуқуқлар, жумладан, сўз ва намойиш ўтказиш эркинлиги тақдим этилди.\nХавотирларга кўра, янги қонун бўйича ҳар қандай намойиш миллий хавфсизликка таҳдид деб баҳоланиши мумкин.\nАҚШ Давлат котиби «Хитой Ҳонконг аҳолисига 50 йил муддатга эркинлик ваъда қилган эди, аммо 23 йил ўтиб ваъдасини бузди» дея эътироз билдирди. Помпеога кўра, ёввойи қонун ҳудуд мухториятини йўққа чиқарди.\nКанада ҳукумати ҳам Ҳонконгга отланган фуқароларини асоссиз ҳибслар эҳтимолидан огоҳлантирди.\nБуюк Британия бош вазири Борис Жонсон эса ҳонконгликларга қироллик фуқаролигини бериш жараёни осонлаштирилишини маълум қилди. Қайд этилишича, ҳудудда яшовчи 7,45 миллион аҳолидан 3 миллиони енгиллаштирилган тартибда Британия фуқаролигини олиш имконига эга бўлади.\nҲонконг борасида қатъий позиция намойиш этаётган расмий Пекин Ғарб мамлакатларини мамлакат ички ишларига аралашмасликка чақирди.\nАйни пайтда инглиз ҳуқуқ тизими амал қилаётган Ҳонконгда мустақил судьялар фаолият юритади. Янги қонун эса ҳудудда Хитойдаги каби халқ суд тизими жорий этилишига йўл очади.\nЯнги қонунга кўра, Хитой марказий ҳукумати ва минтақавий бошқарув идораларига нисбатан душманликни уйғотиш, транспорт объектларига зарар етказиш терроризм деб малакаланади. Шунингдек, мухтор ҳудудда тўғридан-тўғри Пекинга бўйсунувчи хавфсизлик идораси ташкил этилади.\nХитой армияси Тожикистонга ўрнашмоқда


Осиёнинг бўлажак юлдузи ёхуд 18 ёшли ироқлик футболчи Европа клублари диққат марказида\n27 январь, 2019, 12:06\nТеглар:Осиё Кубоги | Ироқ\nБААда бўлиб ўтаётган Осиё кубогида ёрқин ўйинлар намойиш этган ироқлик ҳужумчи Моҳанад Алига Европа ва яқин шарқ клубларидан қатор таклифлар келиб тушди. Аммо, футболчининг яқинлари айтишича Алининг трансфер ҳуқуқига эгалик қилувчи “Ал-Шорта” клуби уни қўйиб юборишни хоҳламаяпти.\nГап шундаки Ироқ терма жамоаси сафида Осиё кубогида 2та гол уришга эришган 18 ёшли ҳужумчининг полициячилар клуби билан амалдаги шартномаси 2020 йилга қадар имзоланган. Шу боис унинг жорий қишки трансферлар даврида “Ал-Шорта”дан кетиш режаси амалга ошмаслиги мумкин. Эътиборлиси, хориж клублари ёш иқтидор эгаси учун 1 млн евро таклиф қилишмоқда. Бироқ, бу ҳам жамоа раҳбариятини қизиқтирмаяпти. Шу билан бирга агар “Ал-Шорта” Моҳанад Алини қўйиб юборишни ва бунинг эвазига ўз нархини эълон қилса, хориж клублари янада кўпроқ маблағ таклиф қилишга тайёр.\nМаълумотларга қараганда Туркиянинг “Галатасарой” клуби Али учун 1 млн евро таклиф қилмоқда. Таъкидлаш керакки, турк клуби кейинроқ ушбу маблағни 2 млн еврога кўтарган.\nШунингдек БААнинг “Ал-Айн” клуби 800 минг евро таклиф қилмоқда. Улар шунингдек футболчининг келажакдаги ҳар қандай трансферидан “Ал-Шорта”га 20% бонус ҳам ваъда қилишган. Бундан ташқари, “Ал-Айн” раҳбарияти “Ал-Шорта”нинг БААда ўтказадиган йиғини учун барча тўловларни қоплашини ҳам айтган.\nМоҳанад Алига шунингдек Даниянинг “Митьюлланд” ҳамда Бельгиянинг “Генк” клублари 700 000 евродан таклиф қилишмоқда. Чехиянинг “Славия Прага” клуби эса 600 000 евро тўлашга тайёр.\nЭътиборлиси, Алига Италия А Серияси вакили ҳисобланган “Кальяри” клубидан жиддий таклиф бўлмоқда. Сардиняликлар 18 ёшли футболчи учун умумий ҳисобда 1 млн евро тўлашга тайёр. Унга кўра ушбу маблағнинг 500 минг евроси футболчи трансфери амалга оширилгач тўлаб берилади. Қолгани эса босқичма-босқич бериб борилади. Бунинг учун, Али Ироқ терма жамоаси сафида яна 5та ўйинда камида 45 дақиқа майдонга тушиши керак (100 минг), “Кальяри” сафида ҳам камида худди шундай 5та ўйин ўтказиши керак (100 минг), Ироқ терма жамоаси сафида расмий ўйинларда 3та гол уриши керак (100 минг), “Кальяри” сафида ҳам расмий ўйинларда 3та гол уриши керак. Шунингдек, агар “Кальяри” Алини бошқа жамоага сотган тақдирда “Ал-Шорта” яна қўшимча 100 минг еврога эга бўлади.\nБундан ташқари Туркиянинг “Фенербахче” клуби ҳам Алига қизиқиш билдирмоқда. Гарчи ушбу жамоа ҳали расмий таклиф билан мурожаат қилмаган бўлсада, бу борада курашда иштирок этмоқчи.\nИроқ футболининг бўлажак юлдузига шунингдек Қатар гранди “Ал-Духаил” ҳамда Миср гранди “Ал-Ахли” ҳам қизиқиш билдирмоқда.\nМаълумот учун, “Ал-Шорта” айни дамда 12та турдан сўнг Ироқ премьер-лигасида 30 очко билан пешқадам бўлиб турибди. Моҳанад Али ушбу жамоа шарафини 2013 йилнинг сентябридан буён ҳимоя қилиб келмоқда. У ўтган давр мобайнида 46та ўйинда майдонга тушиб, ўз ҳисобига 24та гол ёздириб қўйишга эришган.\nПахтакор олсин. Пул булса.\nҚачон бизданам шунақа футболчилар чиқаркин а)))\n2-3 mln taklif qilishsin natijalari yaxshiku\nОсиё кубоги-2019. Қатар Ироқни енгди ва чорак финалга чиқди\nҚатар - Ироқ. Таркиблар эълон қилинди\nИроқ терма жамоасининг 18 ёшли футболчиси Европа грандлари қизиқишига сабаб бўлмоқда


«Мен бу ерда ўт ёқсам,\nМашҳур халқ қўшиқларидан бири – «Сунбула»да шундай мисралар бор. Бу қўшиқни кўпчилик эшитган, яхши билади. Лекин «бу ерда ёқилган ўт»нинг тутуни мутлақо бошқа жойда – «Фарғонада» нима қилиб юрганига ақл бовар қилмайди.\nТабиатда «ёруғлик тезлиги» ҳодисасига модданинг энг тез ҳаракати сифатида қаралади. Бошқа нарсалар шунга қиёсан тушунтирилади. Назаримда, бугун ундан ҳам тезроқ воситалар бордай. Масалан, бугун дунёнинг бир бурчагида юз берган воқеадан бир зумда бутун дунё хабар топади. Бу пайтда ёруғлик манбаи ҳисобланган Қуёшнинг нури Ер шарининг иккинчи бўлагини ҳали ёритиб улгурмаган бўлади. Айниқса, ўша хабар бирон негатив ҳодиса ҳақида бўлса-ку, ҳар қандай тезликни доғда қолдириб тарқалади. Бир дақиқа ичида миллионлаб ўқувчисини топадиган бундай хабарларнинг воқеликка қанчалик уйғунлиги, омма учун қай даражада муҳимлиги, халққа нима бериши, шунча инсоннинг вақти ва маблағи эвазига тақдим этилган хабар бирон фойда бера олиш-олмаслиги кўпда ўйлаб ўтирилмайди. Одатда бир шўрпешонанинг бошига тушган мусибат ҳақидаги машъум хабар тарқатилади ва кенг миқёсда ёйилиб бораверади.\n«Йигирма бир яшар келин турмуш ўртоғини пичоқлаб қўйди», каби виртуал ахборот оламида жуда бозоргир хабарлар аслида ўқувчига нима беради? Бундай хабарни тарқатишдан кўзланган мақсад не? Аёлларни эрга бўш келмасликка тарғиб этиш, ўрни келганда шундай усулдан ҳам фойдаланса бўлиши ҳақида тавсия беришми? Ёки эркакларга ўз рафиқасидан ҳайиқиб, ишончсизлик билан кун кечиришга ўргатишми?\nОдатда, бундай хабарларда келиннинг қаерданлиги, миллати, ижтимоий мансублиги, дини каби бир қанча жиҳатлар ҳам аниқ таъкидланган ҳолда кўрсатиб ўтилади. Қарабсизки, ўша ҳудудда яшайдиган ҳамма аёллар ҳақида омма орасида негатив фикр пайдо бўлади.\nШу зайл инсоннинг шаъни беҳурмат қилинади. Ҳатто баъзи бир оғзига кучи етмайдиганлар бу хабарни янада ўзгартириб, бўрттириб: «фалон жойда аёллар эркакларни сўйиб кетаётган экан», қабилидаги асоссиз, бўҳтон ва уйдирма хабарларни ҳам тарқатишга киришиб кетади. Улардан «сиз кўрсатган манбада ундай дейилмаган-ку, нега бўҳтон тарқатяпсиз?» дейилса, «биз ўқувчига қизиқарлироқ бўлиши, унинг эътиборини жалб қилиш учун хабарнинг шаклини озгина ўзгартирдик, холос», деб жавоб беришади. Бундай кимсаларнинг мақсади аниқ: шов-шувли, олди-қочди гаплар билан омманинг эътиборини ўзига жалб этиш, ваҳима тарқатиш.\n«Қўрқса, ҳурмат қилади», деган нохолис ёндашув бундайлар фаолиятида асосий ўринда туради. Улар ўқувчига ижтимоий фойдали маълумотни етказишни эмас, оммани ўзларига тобе қилиб туришни кўзлашади. Тарқатилаётган маълумотлар нотўғрилиги исботлаб берилса, бирпасда виртуал майдондаги ўша хабарнинг баҳридан ўтиш, уни лентадан осонгина олиб ташлаш мумкин. Лекин уни рост деб қабул қилган, алданиб қолган ва саросимага тушган минг-минглаб ўқувчининг ҳоли нима кечади? Унинг етказган руҳий-психологик зарари-чи?\nБундай ҳолатларни интернет сайтлари, блогерларнинг саҳифалари, ижтимоий тармоқлардаги гуруҳлар ёки шахсий саҳифаларда ҳам истаганча учратиш мумкин. Халқнинг назаридаги бирон эътиборли шахснинг юзига лой чаплаб, ёмонотли қилиш, унинг «қилмишлари»ни ўзларича «фош этиш» орқали «қаҳрамонлик» кўрсатиш бемаза қовуннинг уруғидай анча палак отиб кетмоқда. Ўрмонга ўт кетса, ҳўлу қуруқ баравар, дейилганидек, орқа-олдига қарамасдан «фош этиш эстафетаси» бошланди. Бу ишлардан кимга қандай наф борлигига биров бош қотириб ўтирмайди. Ҳатто бировни бадном қилувчи, шов-шувларга сабаб бўлувчи, кўпроқ оммани жалб этувчи хабарларни тарқатиш ишлари қуруқ бўлмаслиги ҳам ҳаммага кундай равшан. Ўз оиласи, маҳалласи, юрти, Ватани, миллати шаънини сотиш эвазига бўлса-да, ўз мақсадига эришаётган кимсаларнинг югургани сомонхонагача бўлиши ҳам маълум аслида. Аммо уларнинг ёнида кўр-кўрона тақлид ортидан чопиб, «сўз эркинлиги шу экан-да», деб алданиб қолаётганлар ҳам, афсуски, йўқ эмас. Аввалига, шунчаки, майда-чуйда кундалик маиший ҳолатлар билан бошланган фаолият кейинчалик ҳатто жиноят даражасидаги тажовузкор ҳаракатга айланиши мумкинлигини содда фуқаро баъзан чуқурроқ ўйлаб кўрмайди.\nБу ўринда яна бир нозик масала бор. Юқоридаги каби бўлмағур хабарларни бўяб-бежаб тарқатаётганлар бир нарсани иддао қилишади: «Бор ҳақиқатни нега яширишимиз керак? Қачонгача элнинг оғзига элак тутиб яшаймиз? Бундай хабарларни биз айтмасак ҳам ҳамма кўриб-билиб юрибди-ку?»...\nБир қарашда бу иддаода жон бордай. Лекин...\nШукрки, бизнинг ота-боболаримиздан мерос бўлиб келаётган юксак ҳаётий тутумларимиз, миллий ҳаёт тарзимиз бор. Унда нуроний ёшдаги онамизнинг қўлига оғир юк ушлатиб қўйиб, телефонга видеога олиш, кейин онамиз мувозанатни йўқотиб йиқилиб тушса, устидан хандон отиб кулиш каби ишлар инсонгарчиликка зид ва бемаъни ҳаракат ҳисобланади. Бор нарсани боридай кўрсатиш ҳамиша ҳам тўғри бўлавермаслигига инсоннинг ўз фаросати етиши керак. Бу ҳақда миллатимизнинг маънавий раҳнамоларидан бири – Алишер Навоий ҳазратлари «Маҳбуб-ул-қулуб» асарида шундай деганлар:\n«Оқил чиндин ўзга демас, аммо барча чинни ҳам демак оқил иши эмас...»\n«Хирадманд чин сўздин ўзга демас,\nКиши чин сўз деса зебо дурур,\nНеча мухтасар бўлса, авло дурур».\nНавоийнинг бу сўзлари шунчаки сўзлар эмас. Одам боласининг сўз айтиш, хабар бериш ва маълумот етказишда аслида қайси йўлдан бориши кераклиги ҳақидаги энг тугал ҳаётий кўрсатмадир.\nБугун ҳамма ҳам ўзининг ҳаётида, маҳаллаю қишлоғи, қолаверса шу юртда нимадир ўзгариш бўлиши, кечагидан кўра яхшироқ кун кечириш умидида меҳнат қилади, тирашиб-тирмашади. Тараққий этиш илинжида бел боғлаган. Барча соҳаларда қилинаётган ислоҳотлар ҳам айни шу мақсадга қаратилган. Дунёнинг Ватанимизга бўлган ижобий муносабатини ўстириш, юртимизга илғор сармоядор, ишбилармон ва сайёҳларни фаол жалб қилиш энг долзарб масалалардан бири бўлиб турибди. Шундай бир пайтда миллат учун ҳам, давлат учун ҳам ёки бирон шахс учун ҳам ҳеч қандай фойдаси бўлмаган, лекин беҳуда шов-шувга сабаб бўладиган маълумотларни ёйиш бизга нима беради? Бу ўзимизни ўзимиз бадном қилиш эмасми? Ҳамманинг кўзи олдида ўзимизни ўзимиз бадном қилишдан бирон мақсад ҳосил бўладими?\nЙўқ! Бу билан дунё аҳлида ўзимиз ҳақимизда бадбин таассуротлар қолдирамиз холос.\nЎзликни намойиш этиш ўз айбимизни оммага эълон қилиш билан эмас, хато-камчилигимизни тўғри англаб етиб, уни бегона кўзлардан пана қилиб, тезлик билан тузатишга киришиш, шу йўлда амалий фаолиятга ўтиш билан бўлади. Ҳозирда юртдошларимизнинг виртуал майдонлардаги кўпчилик ҳатти-ҳаракатлари, аввало, аниқ бир мақсадни кўзламасдан, шунчаки вақт ўтказишга қаратилаётгани ҳеч кимга сир эмас. Бу вақтни, маблағни ва эътиборни завол қилишдир. Виртуал оламдаги бошқаларнинг ҳаётини томошабин сифатида кузатиш алал-оқибатда ўз ҳаётига, ўз тақдири ва келажагига ҳам лоқайд томошабин қиёфасига солиб қўяди. Бу эса куни келиб инсонни манқуртликка олиб бориши мумкин.\nЯна айрим виртуал майдонларда қизиқарли маълумотлар пайдар-пай бериб борилади. Улар чиндан ҳам қизиқарли. Лекин фойдали эмаслигини ҳам эътибордан соқит қилмаслик зарур. Масалан, узоққа тупириш бўйича дунё биринчилигини қўлга киритган бир нодон кимса ҳақидаги хабар бизга, оиламизга ва фарзандларимизга нима беради? Ундан кўра, ўз ҳаётимизда қилишимиз шарт бўлган юзлаб муҳим ишларимиз билан машғул бўлганимиз минг карра афзал эмасми?\nБаъзи бир мансабдорларнинг қонунга хилоф айрим қилиқларини тасвирга олиб, интернет орқали тарқатиш билан бирон яхшиликка эришиб бўлмайди. Агар имкони бўлса, жамоатчилик назорати асосида ўша амалдорга танбеҳ бериб қўйиш самара бериши мумкин. Аммо интернетга чиқиб «ноғора қоқиш»га айримларда аллақачон иммунитет шаклланиб бўлган. Мансабдорнинг қонунни бузиши бир муаммо бўлса, уни яширинча тасвирга тушириб интернетга жойлаган кимсанинг иши ҳам қонунга мувофиқ эмас. Қолаверса, ким бўлишидан қатъи назар ҳар бир инсоннинг шаъни ва инсон сифатидаги обрўсини омма олдида поймол қилиш ҳуқуқи ҳеч кимга берилган эмас.\nБир киши боласини буюк бир нотиқнинг ҳузурига олиб бориб: «Ўғлим ҳам худди сиздай буюк нотиқ бўлиши учун нима қилишим керак?» деб сўраса, «Қандай қилиб зўр гапиришни ўрганиш унчалик муҳим эмас. Сиз, яхшиси, фарзандингизга қачон ва қандай ўринларда жим туриш кераклигини пухталаб ўргатинг. Гапиришни эса, ўз-ўзидан ўрганиб кетаверади», деган экан...\nЁши улуғ нуроний инсонлар сал бечакки сўз айтган кишига: «Оғзим бор деб ҳамма нарсани гапираверасанми», деб танбеҳ беришади. Демак, оғиз деган боғичсиз ангишвона нимани гапириш, нимани гапирмасликни ҳам яхши билиши керак экан. Ота-оналаримизнинг бу танбеҳи бизнинг асрлар ошиб келаётган юксак маънавиятимиз, оилавий қадриятларимиз силсиласидаги бир олтин ҳалқа вазифасини ўтайди.\nМустақиллик бир қадар маънавий тушунча, бироқ у мавҳум ҳодиса эмас. Ватан мустақиллиги фуқарога барча соҳаларда мустақил фаолият имконини берди. Бу ўз навбатида фуқаронинг ҳуқуқини кафолатлаши билан бирга мажбуриятини ҳам белгилаб беради. Мустақилликни ўзбошимчалик деб тушуниш бу – маънавий маҳдудликка олиб боради. Ҳуқуқ ва мажбурият эгиз тушунча. Ўз ҳуқуқига эга инсон ўзгалар ҳуқуқини ҳам ҳурмат қилиши, уларга дахл қилмаслиги шарт. Кейинги йилларда инсон ҳуқуқларининг кафолатини акс эттирувчи бир қанча имкониятлар яратилдики, бундай имкониятлар уммонида баъзан нима қилаётганини билмай қолганлар ҳам йўқ эмас.\nАслида интернет ресурслари инсонга дастёр бўлиши, билимини бойитиш, ўқиб-изланиб ўрганиш, ҳаёт ва мутахассислиги учун энг муҳим маълумотлар, янгиликлар билан танишиб бориш, хуллас, оғирини енгил, узоғини яқин қилиши учун зарурий омилга айланиши керак. Акс ҳолда, осмонга тупирсанг, юзингга тушади, нақлидагидай бўлиб қолиш ҳеч гап эмас.\n«Мен бу ерда ўт ёқсам, Фарғонада тутуни…»\nБугун биз қайсидир хилватларда ёқаётган ўтлар аччиқ тутунни бурқситиб, одамларнинг кўзларини ёшлатиши эмас, кимнингдир қоронғи йўлини ёритадиган маёқ бўлиши керак аслида.\n🕔17:27, 13.12.2019 ✔1639\n🕔17:26, 13.12.2019 ✔1334\n🕔17:25, 13.12.2019 ✔1021\n✔ 1639 🕔 17:27, 13.12.2019\n✔ 1334 🕔 17:26, 13.12.2019\n✔ 1021 🕔 17:25, 13.12.2019\n✔ 1146 🕔 11:18, 10.12.2019\n✔ 226 🕔 11:16, 10.12.2019


Minerva City’дан хонадон харид қилинг ва 10 миллион сўмга эга бўлинг! - Minerva City\nBiz qo’ng’iroq qilamiz\nYagona aloqa markazi 1145\nMinerva City фойда билан кўчмас мулк сотиб олишни истаганлар учун «5х» акциясида иштирок этишни таклиф этади. Ушбу акцияни “мисли кўринмаган” акциялардан бири деб аташ мумкин. Бу акцияда харидорлар нафақат хонадон сотиб олишлари, балки Minerva City’дан кўплаб совринлар ютиб олишлари мумкин.\nБеш тасодифан танланган эмас, модомики беш прогресс ва лидерликнинг тимсоли саналади. «5х» киритилган маблағнинг беш карра кўпайишини англатади.\nБитта ўрнига иккита: 3 хонали хонадон харидида автомобиль эгаси бўлинг\nҲар бир оила ҳаётида йиллар давомида йиғилган жамғармага нима харид…\n“Salom, O‘zbekiston” — Minerva City aksiyasi mamlakat taraqqiyotiga o‘z hissasini qo‘shayotganlar uchun\nMamlakatimiz rahbariyatini qutlagan holda Minerva City muhim davlat tadbiri va…\nUshbu kuzda: Minerva City sovg‘alariga to‘la uy\nKuzning boshida havo sayrlar va shahar tashqarisiga sayohat qilishga moyil…\n“5Х” aksiyasi shartlari\nAksiya 5X — bu xonadon xaridida 5 karra foyda Taklif…\n«Minerva City»нинг «А» сектори қисми — турар-жой бинолари, савдо ва…\nToshkent sh., Yangihayot tumani, O‘zgarish qo‘rg‘oni, Alisher Navoiy mavzesi\nMJ Developers — bu ilhomlantiruvchi ko‘p funksiyali ko‘chmas mulklar yordamida yangi hayot tarzini qurishga ixtisoslashgan ko‘pmillatli developerlik tashkilot.


Шу муносабат билан ўтган тантанали маросимда Бош вазир ўринбосари Б. Мусаев, Соғлиқни сақлаш вазири А. Хаджибаев, ЮНИСЕФнинг Ўзбекистондаги ваколатхонаси раҳбари М. Мамедзаде ва бошқа масъуллар иштирок этишди.\n— Олдимизда катта масъулиятли вазифа турибди. У ҳам бўлса, аҳолининг тегишли қатламини коронавирус касаллигига қарши эмлаш, — деди Соғлиқни сақлаш вазири Абдуҳаким Хаджибаев. — Вакцинация борасида етарли тажрибага эга бўлсак-да, Қорақалпоғистон Республикаси, Тошкент шаҳар ва вилоятларга коронавирус инфекциясига қарши эмлаш кунларини ўтказиш бўйича тайёргарлик тадбирларида амалий-услубий ёрдам кўрсатиш мақсадида мутахассислар бириктирдик, эмлаш тадбирларига жалб этилган тиббиёт ходимларининг малакасини оширдик, уларга маслаҳат, амалий-услубий ёрдам кўрсатиш ишлари тизимли равишда олиб борилмоқда. Ўйлайманки, ҳозирда бу борада яратилаётган қўшимча имкониятлар албатта ўз самарасини беради ва ушбу синовли кунлардан биз мардонавор ўтамиз ҳамда олдимизга қўйилган — коронавирус пандемиясини енгишдек мураккаб вазифани ёруғ юз билан адо этамиз.\nТадбирга сўзга чиққанларнинг таъкидлашича, вакциналарни маълум бир ҳароратни сақлаган ҳолда ташиш жуда муҳим. Бунинг учун махсус автомобилларнинг топширилиши эса совуқлик занжири ва логистика инфратузилмасини янада мустаҳкамлаш ҳамда вакциналарни мамлакат бўйлаб хавфсиз ва тезкор ташишга ҳисса қўшади.\nШунингдек, COVID-19га қарши вакциналарни ишлаб чиқариш ва етказиб бериш жадал олиб борилаётган ҳозирги даврда уларни адолатли тақсимлаш муҳим аҳамият касб этиши алоҳида қайд этилди.\n— Ҳеч кимни четда қолдирмасдан COVID-19га қарши эмлашни адолатли ўтказишга тайёргарлик кетаётган вақтда Ўзбекистонда Соғлиқни сақлаш вазирлиги билан бу йўналишда ҳамкорлик қилишдан мамнунмиз, — деди ЮНИСЕФнинг юртимиздаги ваколатхонаси раҳбари Мунир Мамедзаде. — Ишончим комилки, ушбу ҳамкорлик барча ҳудудларда аҳолини вакцинация ишлари билан тўлиқ қамраб олиш сари яна бир қадам бўлади. Бундан аввал Ўзбекистонда иммунизация тадбирлари учун совуқлик занжири иншоотлари ва қурилмалари барпо этишда ҳамкролик қилган эдик.


Qalampir.uz - Юнисеф: Жанубий Суданда 1,8 миллион бола мактабга бормайди\nЮнисеф: Жанубий Суданда 1,8 миллион бола мактабга бормайди\n01:54, 16.01.2016 Олам\nБугун уруш кетаётган мамлакатлардаги 109 миллион боладан 24 миллиони саводсиз бўлиб қолмоқда.\nЮнисефнинг хабар беришича, икки йил давомида ҳукумат кучлари ва қўзғалончилар ўртасидаги курашлар сабаб зўравонликка учраётган Жанубий Судандаги 51 фоиз, бошқача қилиб айтганда 1.8 миллионни ташкил қиладиган 6-15 ёшли болалар мактабга бормайди.\n2011 йилда тузилган Жанубий Судан дунёнинг энг янги давлати ҳисобланади. 50 йиллик Хартум исломчилари билан курашлардан сўнг мазкур давлатнинг пайдо бўлиши катта иштиёқ уйғотган эди ва ҳаттоки у тузилмасиданоқ омадсизликка учрашига ишонганлар ҳам талайгина эди.\nЖанубий Суданда 60 милдан камроқ асфальтланган йўл бор эди, халос. Электр қуввати-ю ичимлик суви қувурлари каби тушунчалар аҳолининг кўп қисмига ёт тушунчалар ҳисобланар, соғлиқни сақлаш ҳамда таълим соҳалари ривожланмаган эди.\nРасмий Жанубий Судан мамлакат мустақил бўлгунича 30 фоиз олға силжиш бўлганини айтди, бироқ, уруш ҳамда мактаб бинолари ва малакали ўқитувчиларнинг тақчиллиги, кадр етишмовчилиги сабаб ўсиш суратлари пасайганини ҳам тасдиқлади.\nЮнисеф маълумотларига кўра, ҳарбий курашлар бошланмасидан аввал ҳам 1,4 млн болалар дарсга қатнашмас эдилар. Уруш бошланганида эса 800 дан ортиқ мактаблар вайрон қилинди ва 400.000дан кўп болалар синфларини тарк этишларига тўғри келди.\nЖанубий Судан ҳукумати ва исёнчилар ўртасида август ойида тинчлик келишуви имзоланганига қарамай, айрим ҳудудларда зўравонликлар ҳанузгача кузатилмоқда.\nМамлакатда давом этаётган тартибсизликлар туфайли Бирлашган Қироллик бош вазири Девид Кэмерон сентябрь ойида БМТнинг Жанубий Судандаги тинчлик ўрнатувчи кучларига 300 та британиялик аскарлар қўшилишини айтган эди. Британиялик аскарлар кураш ниҳоясига етишига катта умид билдиришмади. Бу орада тузилган олтита ўт очишни тўхтатиш тўғрисидаги келишувлар ва якуний тинчлик келишуви қон тўкилиши борасида ҳеч қандай натижа келтирмади.\nЖанубий Суданлик 10 та ўқувчидан биттаси борадиган бошланғич мактабларда шароитлар ва малакали ўқитувчилар етишмайди. Ҳукумат томонидан таълим соҳасига жуда ҳам кам маблағ ажратилмоқда. Бу барқарор турмаяпти ва биз пасайишни кузатяпмиз, деди Юнисефнинг Жанубий Судандаги таълим бошлиғи Фуонг Т. Нгуён.\nМиллий бюджетнинг катта қисми мудофаага сарфланётган пайтда таълим учун атиги 4 фоиз маблағ ажратилмоқда, деб таъкидлади Таълим вазирлигининг режалаштириш ва бюджет бўйича бош директори Авелино Адронго Саид.\nЮнисефнинг айтишича, дунё бўйича низоли ҳудудларда яшовчи ҳар тўрт боладан биттаси таълим олишдан маҳрум. Бу уруш кетаётган мамлакатлардаги 109 миллион боладан 24 миллиони саводсиз бўлиб қолмоқда деганидир.\nБугун Ўзбекистоннинг бу борада ўз танлаган йўли ва дунёнинг манаман деган мамлакатлари билан тенглаша оладиган таълим методи бор. Ўзбекистон Республикаси Халқ таълими вазирлиги тасарруфида жами 9698 та умумтаълим мактаблари фаолият юритиб келаётган бўлиб, уларда 4.520.826 нафар ўқувчи таҳсил оляпти. 2016 йилда Республикамизда фаолият юритаётган мактабларнинг 9-синфини 482.220 та ўқувчи битиради. Мустақиллик йилларида Ўзбекистонда 12 йиллик мажбурий таълимнинг жорий қилинганини эса кадрлар тайёрлаш масаласида узоқни кўзлаб танланган йўл, десак муболаға бўлмайди.\nТеглар:Жанубий Судан Юнисеф Таълим Уруш\nСалмон Хон жажжи мухлисига нисбатан одамгарчилик қилди\n"Барон". Иш бор жойда камчилик бўлади\n21:43, 04.02.2019 14 856\n10:42, 04.02.2019 11 017\n17:09, 30.01.2019 2 923\n17:32, 29.01.2019 11 816\n20:41, 23.01.2019 7 277\nIlohim tinchligimiz abadiy bo'lsin. Prezidentimizga ming raxmat.


Ўзбекистонда зилзила содир бўлди - Халқ сўзи\n10:07 17 Май 2019 Жамият\n17 май куни тонгда Ўзбекистонда ер силкиниши қайд этилди. Бу ҳақда ФВВ Сейсмопрогностик мониторинг Республика маркази хабар берди.\nҚайд қилинишича, 2019 йил 17 май куни Тошкент вақти билан 05:39да (17.05.2019 00:39 Гринвич бўйича) Ўзбекистонда ер силкиниши содир бўлган.\nКоординаталар 38,13 градус шимолий кенглик, 67,50 градус шарқий узунликда қайд қилинган. Зилзила магнитудаси М=3,8ни ташкил қилган. Чуқурлик ҳ=5 км. Тошкентгача масофа жанубий йўналиш бўйича 378 км.ни ташкил этган.\nЎзбекистон ҳудудида ер силкиниши Термизда (103 км) 2 баллни ташкил этган.


Каталонияда илк марта Испаниядан ажралиб чиқишини хоҳловчилар сони кўпчиликни ташкил этди\n18:23 / 22.07.2016\nКаталониянинг Испаниядан ажралиб чиқишини хоҳловчилар йилдан-йилга кўпайиб бормоқда.\nОхирги ўтказилган сўровга кўра, 47,7 фоиз каталонлар Испаниядан ажралиб, мустақил давлат бўлишни хоҳламоқда. 42,4 фоиз аҳоли эса бунга қарши. Қолганлар сўровда қатнашмаган.\nОхирги икки йилда Испания таркибидан чиқиш ва унда қолишни хоҳловчилар деярли тенг миқдорда эди. Бу йил илк марта Каталония мустақиллигини хоҳловчилар сони кўп бўлди. Ўтган йил февралида Испаниядан ажралиб чиқиш тарафдорлари 44,1 фоизни, Испанияда қолиш тарафдорлари эса 48 фоизни ташкил қилганди.\nЎтган йилнинг 9 ноябридан бошлаб Каталония республика кўринишидаги янги мамлакат тузишни бошлаб юборган. Каталония парламенти депутатларининг 72 нафари Испаниядан ажралиб чиқишга «ҳа» деб, 63 нафари «йўқ» деб жавоб берган.


Болалар қурбон бўлди\n30 июн 2022, Тошкент вақти: 19:12\nТожикистон жанубида қўл гранатаси портлаши оқибатида икки бола ҳалок бўлди.\nФожеа Хатлон вилоятининг Восе туманида рўй берди. Маълум бўлишича, ўқувчилар Маҳмаджон Азизов ва Наврўз Забиров мактабдан уйга қайтаётиб кўча четидаги чиқиндихонадан қўл гранатаси топиб олган. Болалар гранатани очиб кўришга уринган маҳал портлаш рўй берган. Оқибатда иккала бола нобуд бўлган, воқеа жойига яқин бўлган яна 3-4 бола тан жароҳати билан маҳаллий шифохонага ётқизилган.


Apple янги iPhone нима учун SE деб номланганини маълум қилди\n16:38 / 23.03.2016\nApple компаниясининг маркетинг бўйича вице-президенти Фил Шиллер янги “айфон”даги SE харфлари Special Edition (“Махсус версия”) деган маънони англатишини маълум қилди. Бу ҳақда Tech Radar хабар берди.\nИнтернет фойдаланувчилари бу борада бошқача вариантларни ҳам тахмин қилган эди. Масалан, Standard Edition (оддий версия), Still Expensive (ҳалигача энг қиммат) ва ҳатто Sorry Everybody (барчадан узр сўраймиз).\nApple корпорациясининг янги iPhone SE смартфони 21 март куни тақдим этилганди.


HongMeng тизимли Huawei смартфони аллақачон тайёр, нархигача маълум! - Terabayt.Uz\nHongMeng тизимли Huawei смартфони аллақачон тайёр, нархигача маълум!\nХитойлик техногигант нафақат Android, балки ҳатто iOS’дан ҳам зўр бўлган HongMeng операцион тизимини тайёрлаганини биласиз. Халқаро бозорга унинг Oak OS ёки Ark OS номи билан чиқиши кутилаётган эди, лекин Harmony OS деб номланиши ҳам мумкин...\nЎҚИНГ: Расман: Huawei смартфонлари HongMeng тизимига ўтмасдан, Android’да қолади! Лекин...\nHuawei яқинда HongMeng операцион тизимли илк гаджетини намойиш этган, бу тизим смартфонларга мўлжалланмаганлигини таъкидлаган эди. Лекин Хитойнинг расмий нашри бўлмиш Global Times аллақачон шундай телефон деярли тайёр бўлиб қолганлигини маълум қилди.\nХабарга кўра, компания 9 август куни Дунгуань шаҳрида дастурчилар учун конференция ўтказади. Айни шу анжуманда HongMeng операцион тизими ҳам намойиш этилиши мумкин. Global Times таъкидлашича, ўшанда янги тизимли смартфон ҳам жамоатчиликка кўрсатилади. Лекин смартфоннинг расмий тақдимоти кейинроқ – Mate 30 Pro намойиши билан бирга ўтказилади.\nАйтиш керакки, Hongmeng OS ғоявий жиҳатдан айни дамда Google тайёрлаётган Fuchsia — тажрибавий операцион тизимига ўхшаш. Ҳар иккала платформа ҳам модулли бўлиб, ҳар хил турдаги қурилмаларда қўлланиши мумкин: «ақлли» уй гаджетлари, тақилувчи девайслар, мобил қурилмалар, компьютерлар ва ҳоказо.\nGlobal Times нашри ҳаттоки HongMeng операцион тизимли биринчи смартфоннинг нархини ҳам маълум қилган. Мазкур девайсни Хитойда 2000 юанга сотишмоқчи, бу эса тахминан 288 АҚШ долларига тўғри келади.\nҲозирча эса Android тизимли, глобал прошивкали баъзи Huawei смартфонларини 1 073 000 сўмдан бошланувчи нархларда Terashop.uz онлайн дўконимиздан сотиб олиш мумкин.\nЎҚИНГ: Миллион долларликдан ошиқ қалбаки Huawei смартфонларини ясаб сотган яширин цех фош этилди!\n#Huawei #андроид смартфон #мобиль операцион тизим #нархлар #смартфонлар #Hongmeng


Жиззахда Қозон университети филиали ташкил этилади\n23 май 2022, Тошкент вақти: 17:38\nЎзбекистоннинг Жиззах шаҳрида Қозон Федерал университетининг филиали очилади. Бу ҳақда президент Ш. Мирзиёев томонидан 28 август куни имзоланган қарорда айтилган.\nҲужжатда қайд этилишича, халқаро талабларга мувофиқ геология, дастурий инжиниринг, иқтисодиёт, машинасозлик, даволаш иши, стоматология, фармация, тиббий биокимё каби бакалавриат таълим йўналишлари ва магистратура мутахассисликлари бўйича юқори малакали кадрларни тайёрлаш мазкур филиалнинг асосий йўналишларидан бири бўлиб ҳисобланади.\nЎз фаолиятини 2022/2023 ўқув йилидан бошлаши кутилаётган филиал университетнинг юридик шахс мақомига эга бўлган таркибий бўлинмаси ҳисобланади. Унда кадрлар тайёрлаш кундузги, сиртқи ва бошқа таълим шаклларида олиб боради.\nФилиал берадиган диплом Ўзбекистондагина эмас, Россияда ҳам тан олиниши айтилган.\nАввалроқ Озодлик Тошкент шаҳрида Бутунроссия давлат кинематография институти (ВГИК) филиали ташкил этилгани ҳақида хабар қилган.


21-тур, 11 январь, соат 18:30\nЛоран Косельни (6)\nАлексис Санчес (33, 49)\n22.Жек Батланд (Д)\n' Эътиборингиз учун раҳмат. Бугун режаларимидан "МЮ" - "Саутгемптон" (21:00) ва "Барселона" - "Атлетико" (01:00) ўйинларидан ташкил этиладиган матнли онлайн трансляциялар ўрин олганини таъкидлаб ўтамиз\n90+2' Қўшим берилган дақиқалар якунланди. "Арсенал" 3:0 ҳисобида ғалаба қозонди ва ўз ҳисобига 3 очкони қўшиб қўйди\n90+1' Иккинчи бўлимга 2 дақиқа қўшиб берилди\n90' Санчес тўп билан жарима майдончасига кириб бораётганида сўнгги паллада ҳимоячи тўпни қайтариб юборди\n90' Вууууҳ, Айрленд 14 метрлардан Оспина дарвозаси томон зарба берди. Олис бурчакка йўлланган зарбани Давид қайтарди\n86' Чап қанотда етказилган тўпни Крауч жарима майдончаси ичида ўзига бўйсундира олмади.\n85' Алексис ўнг қанотдан жарима майдончасига кириб борди ва ўткир бурчак остида зарба йўллади. Аниқ чиқмади зарба\n80' Эҳҳҳҳ, Уолкотт!!! "Арсенал" қарши ҳужумга ўтди ва Росицки Санчесни олдинга чорлади. Алексис аниқ узатма билан Теони бирга бир вазиятга чиқариб юборди. Уолкотт 16 метрдан зарба йўллашга қарор қилди. Ноаниқ Ваҳоланки, унда олдинга бориш учун бўш зона бор эди\n77' "Сток Сити" ҳужумчиси Кэмерон гол урди. Тўп "девор" тарзда юқоридан дарвозабон майдончасига узатилаётганида ҳужумчи офсайдда эмасди, аммо Крауч бош билан тўпга тегинди, натижада Кэмерон офсайдда олди\n73' "Арсенал"да эътиборга молик ўзгариш: Оливье Жиру ўрнига Месут ЎЗИЛ туширилди\n73' "Сток"да ўзгариш: Боян Кркич ўрнига Стивен Айрленд туширилди\n68' Оҳо! Ҳақиқий арсеналча ҳужум. Касорла Санчес билан девор ўйнаб, дарвозабон майдончасига кириб борди ва ўткир бурчак остида тўпни дарвозабоннинг устидан оширишга ҳаракат қилди. Тўп дарвоза тўрига юқори томондан келиб тушди\n64' Питер Крауч огоҳлантириш олди. Узун оёқлари билан рақиб футболчисини чалиб йиқитгани учун\n63' "Арсенал" ҳимоячилари қанотда тўпни олдириб қўйишди ва "Сток" футболчиси тўпни дарҳол дарвозабон майдончасига узатди. Крауч тўпни оёғи билан дарвозанинг яқин бурчаги томон бурди, зарба бирозгина ноаниқ бўлди\n61' Кэмерон сариқ карточка олди. У Санчесни қўли билан тортиб йиқитганди.\n56' "Сток" ҳозирча тайинли вазият ярата олмаяпти\n49' ГООООООООООЛ! Алексис Санчееееессс! 3:0! Меҳмонлар жарима майдончаси остонасида чилилик футболчини йиқитишди! Белгиланган жарима зарбасини Санчеснинг ўзи амалга оширди. Тўп рекошет ҳолатида дарвоза бурчагига кириб кетди. Бегович эгаллаши мумкин бўлган тўпни ўтказиб юборди!\n45+5' Биринчи бўлим якунланди. Ҳозирча "Арсенал" - "Сток Сити" - 2:0. Танаффус\n45+3' Бурчак тўпи ўйинга киритилди ва Алекс жарима майдончаси ташқарисидантўпни эгаллаб, зарба йўллади. Тўп юқоридан ўтиб кетди!\n45' Биринчи бўлимга 5 дақиқа қўшиб берилди\n43' Алекс ўнг қанотдан икки ҳимоячини алдаб, жарима майдончасига кирган Жируга тўпни етказди. Оливье ҳимоячи билан кичик тўқнашувда йиқилди ва ҳакамга юзланди. Пенальти йўқ\n41' Оҳо! Крауч ўнг қанотдан тўпни дарвозабон майдончасига айлантирди. Уолтерс тўпга бироз ета олмади\n36' "Арсенал"да яна бир жароҳат. Начо Монреалга тиббий ёрдам кўрсатилмоқда. Унинг қоши ёрилган кўринади\n33' ГОООООООЛ! Алексис Санчес, 2:0! Санчес ва Росицки чап қанотда рақиб ҳимоячиларига нисбатан прессинг уюштиришди ва улардан тўпни олиб қўйиб, ўзаро "девор" ўйнашди ва Алексис жарима майдончасига кириб келди, ҳамда бир ҳимоячини чалғитиб, кутилмаганда яқин бурчакни ишғол қилди! Катта индивидуал маҳорат эгаси!\n28' "Арсенал" бурчак тўпини ўйинга киритди. Ҳимоячилар тўпни ўша бурчак томон қайтаришди. Такрорий узатма пайтида Бегович тўпни қўлидан чиқариб юборди, икки нафар лондонликлар ҳужумчиси тўпни дарвозага йўллай олмади. Уларга ҳимоячилар халал беришди албатта\n27' "Сток" жарима майдончасининг ўнг томонида, деярли чизиқ устида жарима тўпини ўйинга киритишди. Узатма Крауч томонга эмас, орқароқда бўш турган Филипп Волльшайд ерлатиб берилди. Аммо 15 метрдан меҳмон футболчиси тўпни осмонга тепиб юборди\n25' Меҳмонлар чап қанотдан тўпни жарима майдончасига етказишди, тўп мезбон футболчиларидан бирига тегиб, дарвозанинг яқин бурчаги томон йўл олди. Давид Оспина тўпга ташланди ва эгаллаб олди!\n21' Бурчак зарбасини ҳимоячилар ортга қайтаришди ва лондонликлар Алексни дарвозабон билан бирга-бир вазиятга чиқаришди. Окслейд-Чемберлен 16 метрдан йўлланган зарбасида асосий эътиборни кучга қаратди, аммо унга аниқлик етишмади\n20' Вууууууҳ! Санчас жарима майдончаси чап томонида тўпни орқароқда турган Жируга узатди ва Оливье тўғридан кучли зарба йўллади. Бегович зарбани қайтарди\n19' "Арсенал" бурчак тўпини ўйинга киритди. Тўп ортга қайтарилди. Касорла жарима майдончасига кириб келди ва шерикларига пас берди. Ҳимоячилар тўпни яна қайтаришди\n17' Дебюши ўрнига ўйинни Эктор Беллерин давом эттирмоқда\n17' Матьё Дебюши майдонга қайта олмади. Уни замбилда кийиниш хонаси томон олиб кетишмоқда. Елкасидан жиддий жароҳат олган кўринади\n16' Вуууууҳ! Окслейд-Чемберлен жарима майдончасининг ўнг бурчагида бир ҳимоячини алдади ва 16 метрдан зарба йўллад. Тўп олис устун ёнидан ўтиб кетди!\n11' Дебюши тўп йўлини тўсиб, унинг майдонга чиқиб кетишини назорат қилаётганида Арнаутович ҳимоячини ортидан итариб юборди. Матьё ерга жуда ноқулай йиқилди ва жароҳат олди. Унга тиббий ёрдам кўрсатилди\n10' Ўйин бироз сокинлашди. "Сток"нинг ҳужуми самарасиз якунланди\n6' ГОООООООООЛ! Лоран Косельни, 1:0! Санчес узатган бурчак тўпини ҳимоячи бош билан яна унинг ўзига қайтарди. Алексис дарвозабон майдончаси чизиғи устига тўпни кўтарди. Косельни бош билан дарвозани ишғол қилишига ҳеч ким халал бермади! 6-рақамли Лоран Косельни 6-дақиқада ҳисобни очди!\n5' Вуууууууҳ! Томаш Росицки жарима майдончаси ёриб кирди ва деярли бирга бир вазиятда кучли зарба йўллади. Тўп дарвозабоннинг қўлига тегиб, майдонни тарк этди\n3' Бурчак зарбаси самарасиз чиқди\n2' Хавфли вазият! Алексис Санчес жарима майдончаси ичидан олис бурчакка тўпни айлантирди. Бегович тўпни қўли билан майдон ташқарисига уриб юборди.\n1' "Арсенал" қизил, "Сток" оч кўк рангли формада ҳаракат қилмоқда\n' Учрашув бошланиши учун барча нарса шай.\n' Англия Премьер-лигасида 21-тур ўйинлари давом этади. "Арсенал" ўз майдонида "Сток Сити"ни қабул қилмоқда


Ҳафта давомида сизни нима кутмоқда (22-27 январь)? - Darakchi\nҲафта давомида сизни нима кутмоқда (22-27 январь)?\nМУНАЖЖИМЛАР БАШОРАТИ 22.01.2018, 09:23\nМазкур ҳафтада сиз ўзингиздаги меҳнатсеварлик қобилиятининг янада кучайишига гувоҳ бўласиз. Шу сабаб ишингиздан кўпроқ топшириқ оласиз. Бироқ ўта кўп ишлаш ҳам асаб тизимининг толиқишига олиб келади. Шубҳали келишувлар ва йирик харидлардан бироз чекланиб турганингиз маъқул.\nМазкур бурж вакиллари ўзига муносиб жуфт топиш учун ҳам қулай фурсат. Бироқ, сиз кўнгил қўйган инсон билан алоқаларни мустаҳкамлаш осон бўлмайди. Ўткинчи ҳисларни севги деб ўйлаб, адашиб қолишдан эҳтиёт бўлинг. Агар оилали бўлсангиз, оилангизга кўпроқ вақт ажартинг.\nТурмуш ўртоғингиз билан муносабатларда зиддиятларга дуч келишингиз мумкин. Оила аъзоларингиз билан ҳам жанжаллашиб қолишингиз эҳтимоли бор. Аксарият бурж вакиллари янги ҳафтада асосий вақтини уйда ўтказишни истайди. Оила аъзоларингиз билан муносабатларни ҳам юмшатиб олишингиз мумкин.\nКиришувчанлигингиз ва сўзамоллигингиз туфайли кўплаб муаммоларга барҳам бера оласиз. Иш бўйича янги танишлар орттиришингиз мумкин. Фарзандларингизнинг муаммолари бироз сизни қийнаб қўйиши мумкин. Ишдаги муҳит ҳам фаровон бўлмайди. Соғлиғингизга эътиборлироқ бўлинг.\nЭҳтиёт бўлинг—ўзингизни тетик ва дадил ҳис этаётган бўлсангиз-да, кўп ишлаб, ўзингизни толиқтириб қўйманг. Ҳафтанинг иккинчи ярмида ишга бошингиз билан шўнғиб кетасиз. Шунингдек, сизни учрашувлар, дўстлар дийдори, меҳмондорчиликлар кутмоқда.\nЎта чарчаган бўлишингизга қарамасдан ҳафта сиз учун омадли келади. Ишингизда ҳам зудлик билан бажариш лозим бўлган топшириқлар сизни кутмоқда. Бу топшириқларни бажариш учун бутун фаолиятингиз давомидаги тажриба камлик қилаётгандек туюлади. Балки малака ошириш вақти келгандир?\nБурж вакиллари учун ҳафта оғирроқ келади. Ҳафтанинг биринчи ярми сизга ижодий илҳом бахш этади. Касбий фаолиятингизда янги марраларни забт этишингиз мумкин. Мазкур ҳафтада даволаш муолажаларини қабул қилиш тавсия этилади. Шанба ва якшанба ўта сермазмун ўтади.\nЯнги ҳафта гардеробингизни ўзгартириш ёки тўлдириш учун айни қулай вақт. Сиздаги яширин қобилиятлар ҳозир эга бўлган нарсаларингизни йўқотмаслик ва сиз учун муҳим нарсаларга эга бўлиш имконини беради. Карьерага ҳаддан ортиқ эътибор бериб, оилангиз бир четда қолиб кетмасин.\nИшхонада ўзгаришлар қилишга унчалик тўғри келмайдиган вақт. Касбий фаолиятда янги усулларни қўллаш ҳаражатлар ва муаммолар туғдириш мумкин. Касбингизни ўзгартириш ёки бошқа даромад манбаини излаш ҳам тавсия этилмайди. Ҳозир яхшиси ўз ишингиз билан шуғулланганингиз маъқул.\nКутилмаган хааржатлар туфайли муаммолар келиб чиқиши мумкин. Омма олдида чиқиш қилиш, ўз меҳнат маҳсулингизни бошқаларга кўз-кўз қилиш тавсия этилмайди. Режаларингиз сиз кутгандек амалга ошмаслиги мумкин. Севимли хоббингиз ёки саёҳатга ҳам вақт ажратинг.\nҲафта бошида рўзғор ёки оила аъзоларингизга бирмунча кўпроқ пул сарфлайсиз. Хонадонингизни таъмирлатишингиз, ҳовлингиз дизайнини ўзгартиришнгиз мумкин.\nҲаётингизда сиз анчадан бери кутган ўзгаришлар рўй бериши кутилмоқда. Шанба оилангиз билан ҳордиқ чиқариш ва спорт б илан шуғулланиш учун қулай вақт.\nИш фаолияти савдо-сотиқ, чет эл сафарлари билан боғлиқ бўлган инсонлар учун ҳафта бироз оғир келади. Сиз ўзингизда айрим тўсиқларни ҳис этасиз. Керакли гапни керакли вақтда айта олишга қийналасиз. Имзо чекаётган ҳужжатларингизга эътиборлироқ бўлинг. Шунда сиз келиб чиқиши мумкин бўлган муаммоларнинг олдини оласиз


БАД Эндокринол капсулы, таб. №60 по 0,275 г в Ташкент\n83 020 упаковка / сум\nҚалқонсимон безнинг меъёрий фаолиятини таъминлаш учун мўлжалланган.\n“Эндокринол” – қалқонсимон безнинг соғломлиги учун оқ ғозпанжа асосидаги ўсимлик мажмуидан иборат.\nОқ ғозпанжа аллақачон ўзини қалқонсимон безнинг соғломлиги учун самарали восита сифатида кўрсатган. У табиатда жуда камдан-кам учраши туфайли “Эвалар” мутахассислари ушбу ноёб ўтни Олтой тоғ этакларидаги шахсий экин майдонларида етиштирадилар ва “Эндокринол” таркибида айнан оқ ғозпанжа эканлигини кафолатлайдилар. У фаол моддаларга максимал тўйинган даврда эҳтиёткорлик билан йиғиб олинади ва барча фойдали хоссалари сақланган ҳолда тегишли талабларга мувофиқ қайта ишланади.\n“Эндокринол” – махсус ишлаб чиқилган формула бўлиб, унинг таркибий моддалари:\n● қалқонсимон безнинг соғлом фаолияти учун қўшимча озиқа билан таъминлайди;\n● қалқонсимон безнинг меъёрий функциясини бир маромда сақлайди;\n● қалқонсимон безнинг меъёрий ўлчами ва тузилишини бир маромда сақлашга ёрдам беради;\n● қалқонсимон без гормонлари мувозанатини сақлашга ёрдам беради.\n“Эндокринол” – қалқонсимон безнинг соғломлиги учун ишончли ёрдам.\nБўйин соҳасидаги тери учун қўшимча равишда ғозпанжали “Эндокринол” крем-гелидан фойдаланинг. Капсулалар ва крем ичкаридан ва ташқаридан таъсир кўрсатиб, биологик фаол моддаларнинг оптимал концентрациясини ҳосил қилади. “Эндокринол” капсулалари ва креми қалқонсимон безнинг соғломлиги тўғрисида қайғурадиган барча шахслар томонидан қўлланиши мумкин.\nЭндокринол ®, капсулалар\nТаъсир кўрсатувчи таркибий моддаларнинг хоссалари:\nОқ ғозпанжа Mn, Cu, Zn, Se концентрати ҳисобланади, таркибида кўп миқдорли Co, Cr, Ni, Li, B, Zn, шунингдек K, Ca, P, Fe макроэлементлари ва биологик фаол моддалар мавжуд.\nОқ ғозпанжанинг бой таркиби озиқ-овқат рационини қалқонсимон безнинг соғлом фаолияти учун керакли энг муҳим микронутриентлар билан тўлдириш имконини беради. Оқ ғозпанжадан олинган моддаларнинг таъсир кўрсатиш механизмини ўрганиш шуни тасдиқладики, илдизлар ва ўтлардан тайёрланган экстрактлар деярли токсинли бўлмайди. Табиатда ва алоҳида ижтимоий-иқтисодий мақомли (“Чернобиль” ва ҳ.к.) зоналарда йод танқислигига эга ҳудудларда моддалар алмашинувини меъёрлаштириш мақсадида оқ ғозпанжадан фойдаланиш муҳим аҳамият касб этмоқда.\nЕ витамини. Тироид гормонларини боғловчи оқсиллар алмашинувида иштирок қилади, эндокрин безлар функциясига таъсир кўрсатади, улар томонидан ишлаб чиқариладиган гормонларнинг ҳаддан ташқари оксидланишидан ҳимоя қилинишига ёрдам беради.\nАхборот Ихтиёрий сертификация билан тасдиқланган.


1 ноябрдан бошлаб пойтахт бозорларида аҳолининг бирламчи эҳтиёжлари учун зарур бўлган айрим турдаги маҳсулотларнинг энг юқори нархлари ўрнатилди.\nТошкент шаҳри ҳокимлиги, Хусусийлаштирилган корхоналарга кўмаклашиш ва рақобатни ривожлантириш давлат қўмитаси, қатор органлар қарори билан тасдиқланган рўйхат эълон қилинди.\nБу ҳужжатда Тошкент бозорларида картошканинг бир килограмми нархи 3000 сўмдан, пиёз 2000 сўмдан, сабзи 1500 сўмдан, “аланга” навли гуруч 3600 сўмдан, тухум 500 сўмдан ортиқ сотилиши мумкин эмаслиги кўрсатилган.\nМол гўшти 33 мингдан, қўй гўшти 34 минг сўмдан ошмаслиги, балиқнинг ҳар хил турлари нархи белгиланган бу рўйхатда.\nЛекин бу сафар ҳам Россиянинг марҳум бош вазири Черномирдин айтганидек, “получилось как всегда”, яъни ҳамма нарса ҳар доим бўлиши керакдек бўлиб чиқди.\nҲар ҳолда Тошкентдаги Фарҳод бозорида кузатганимиз ҳолат ажабтовур иборалари билан танилган бу шахснинг “учар фикрлари”да асос борлигини кўрсатди.\nБозорнинг тухум растасида савдогарлар сотаётган тухумнинг бедананикидан сал каттаси 500 сўмдан бошланади ва йириклари 700-750 сўмгача сотилади.\nМажбурий равишда 400 сўмдан сотилаётганида эса навбатнинг охири кўринмайди. Бу ҳам тезда тугаб қолади.\nКартошка сотилаётган расталарни айланамиз. 2000 сўмликлари ҳам бор. Яхшироқ картошканинг нархи эса 3500 сўм. Ҳолбуки, ҳар бир растада картошканинг нархи 3000 сўмлиги ёзилган қоғоз қистириб қўйилган.\n3500 сўм нархни эшитгач, давлат белгилаганидан ошиб кетибди-ку, десангиз, мана, ака, 3000 сўмлигини олинг, деган жавобни эшитасиз.\nБу нархдагиси ҳам ёмон эмас, лекин савдогар давлатнинг кўрсатмасини назар-писанд қилмаётгани эътиборли.\nГўшт растасига ўтамиз. Қойил, 21 минг сўмга ҳам гўшт бор. Мажбурий нархда савдо қилаётган қассоблар илгари битта молнинг гўштини сотишда 2 та молнинг суягини ўтказган бўлса, ҳозир суяк янада кўпайган. Суякли яхши гўшт 35 минг сўмдан бошланади. Суяксизининг нархи чақади.\n“Аланга” гуручининг ўртачасини ҳам давлат нархида, зўрини ундан анча қимматга оласиз. Лекин “лазер”нинг нархи белгиланганига мос келади.\nЁлғон бўлмасин, пиёз, сабзиларнинг нархлари “давлат қолипи”дан чиқмаган. Ҳатто 750 сўмга яхши сабзи олиш мумкин.\nБу ўринда давлатнинг қатъий нархлар белгилаши қанчалик ўзини оқлаяпти, деган савол келиб чиқади. Жавоби эса юқоридаги мисоллардан келиб чиқилса, кутилганидек – ҳеч қандай.\nМазкур хулоса Тошкентнинг энг арзон бозоридаги вазиятдан келиб чиқиб чиқарилган. Олойга ўхшаган қиммат бозорга кирсангиз, аҳвол янада чатоқлигига гувоҳ бўласиз.\nБозор ҳар доимгидек талаб ва таклифдан келиб чиққан ҳолда ўз ҳолида фаолият юритмоқда. Давлатнинг ҳар қандай рўйхати “чепуха”…\nЎзбекистондаги гўёки бозор иқтисодиёти ҳеч қачон бозор иқтисодиёти бўлмагани билан танилган.\nҚачонлардир биз ғалла мустақиллигига эришганимиздан ғурурланган эдик. Амалда эса “ўзимизнинг” буғдойнинг уни тандирда оқиб қоларди. Унга “қозоқ уни”ни аралаштириб, эпақага келтириб олардик.\nНефть мустақиллигимиз ҳам бундан ортиқ бўлмаган. Тошкентда бензин бор, бошқа ҳудудлар унинг тақчиллигидан азият чекиб келиши ҳалигача давом этмоқда.\nҲукумат ҳаммани товуқ боқишга ўргатишга уриниб, товуқчиликка ундалмаган хонадон қолмади. Бунинг акси ўлароқ, бозорда тухум нархи тушай демайди.\nНегадир ниманингдир мустақиллигига эришмоқчи бўлсак, ўшанинг нархи кўтариляпти. Бу Ўзбекистон иқтисодиётининг ўзига хослиги далолатимикин ёки?…\ndata-title="“Тухум мустақиллиги” қачон келади?" data-description="1 ноябрдан бошлаб пойтахт бозорларида аҳолининг бирламчи эҳтиёжлари учун зарур бўлган айрим турдаги маҳсулотларнинг энг юқори нархлари ўрнатилди. Тошкент шаҳри ..." data-image="https://eltuz.com/wp-content/uploads/2017/02/rasm2264.jpg" data-url="https://eltuz.com/kundalik/201772/" data-services="facebook,odnoklassniki,twitter,telegram" data-counter="ig">


Бухорода фуқаро ИИБ биносида вафот этди – Газета.uz\nLotinchada 19 январ 2022, 11:14 Жамият\nБухорода ички ишлар бўлими биносида фуқаро вафот этди. Бу ҳақда «Газета.uz»га Бош прокуратура матбуот котиби Ҳаёт Шамсуддинов маълум қилди.\n17 январь куни Ғиждувон туман ички ишлар бошқармасига фуқаро Ф.Қ. ҳудудда гиёҳвандлик моддаси савдоси билан шуғулланаётган «Аслиддин» исмли шахсга чора кўришни сўраб, ариза билан мурожаат қилган. Ариза юзасидан ички ишлар ходимлари текширув ўтказган.\nТезкор тадбирда А.Р. ушланган. У ариза муаллифи Ф.Қ.га 3 дона гугурт қутиларига жойлаштирилган 12,61 грамм «марихуанна» гиёҳвандлик моддасини 1 млн 350 минг сўмга сотгани аниқланган. Ашёвий далиллар билан ушланган А.Р. суриштирув жараёнида у «марихуанна»ни тумандаги «Ғишти» қишлоғида яшовчи И.Т.дан (1960 й.т.) сотиб олгани ҳақида кўрсатма берган.\n«Ушбу ҳолатга аниқлик киритиш мақсадида фуқаро И.Т. тумандаги 4-сонли ИИБга таклиф қилинган. У бўлимга етиб келган вақтида соғлиги ёмонлашган ҳамда ички ишлар бўлими ходимлари томонидан зудлик билан тез тиббий ёрдам чақирилган. Бироқ, етиб келган шифокорлар фуқаро И.Т.нинг вафот этганини қайд этган», — дейилади хабарда.\nТаъкидланишича, вилоят прокуратурасининг тергов — тезкор гуруҳи томонидан 4-сонли ИИБ маъмурий биноси, хизмат хоналари ва бино ён атрофи кўздан кечирилган, лекин, ҳолатга алоқадор излар ёки шубҳали ҳолатлар аниқланмаган.\n«Бундан ташқари, бинога ўрнатилган кузатув камералари кўздан кечирилди ҳамда уларнинг хотира мосламалари олиб қўйилди. Шунингдек, И.Т.нинг ўғли Ш. Т. ҳодиса жойига чақирилиб, унинг иштирокида мурда кўздан кечирилди. Мурдани кўздан кечириш жараёнида унинг мурда танасида тан жароҳатлари ёки унинг излари аниқланмаган», — дейилади хабарда.\nТиббий экспертиза берган бирламчи хулосага асосан фуқаро И.Т.нинг ўлимига юрак қон томирлар тромбози, ўпка яллиғланиши оқибатида келиб чиққан ўткир юрак қон томир етишмовчилиги сабаб бўлган.\nШунингдек, туман тиббиёт бирлашмаси И.Т. муқаддам юрак хуружи бўйича даволаниб келгани ҳамда жарроҳлик амалиёти орқали битта буйраги олиб ташланганини маълум қилган.\nҲозирда, устидан арз қилинган фуқаро А.Р. га гиёҳвандлик моддасини олгани учун Ғиждувон туман ИИБ ТБ томонидан ЖКнинг 273-моддаси 5-қисми билан жиноят иши қўзғатилган.\nБундан ташқари, И.Т. нинг вафот этганлиги ҳолати юзасидан вилоят прокуратураси терговга қадар текширув ўтказмоқда. Текширув давомида Ғиждувон туман ИИБ ходимларининг ҳаракатларига қонуний баҳо берилишини таъминлаш мақсадида хизмат текшируви тайинланган.\nТерговга қадар текширув натижаси юзасидан қўшимча равишда маълумот берилиши қайд этилган.


Биринчи арман электромобили яратилди\nАрманистонда илк ҳайдовчисиз электрокар яратилди. Автомобиль прототипи Еревандаги DigiTec-2017 технологиялар кўргазмасида намойиш қилинди.\nАвтомобиль арманистонлик муҳандислар ва тадбиркор Давид Геворгян томондан яратилган. Машина соатига 90 км тезлик билан юра олади, бироқ бир қувватланишда 40-50 км йўл босади. Келгусида муҳандислар юриш захираси кўрсаткичини 200 км гача етказишмоқчи. Машина аккумуляторлари 2-3 соат давомида қувватланади.\nNaked Science нашрининг маълум қилишича, Арманистонда машинанинг қувватлаш ва тормоз тизимлари ишлаб чиқилган, электродвигатель ва батареялар комплекти хорижий компаниялардан сотиб олинган.\nМашина видеокамера ва радар билан жиҳозланган ва бунинг эвазига у объектларгача бўлган масофа ва уларнинг ҳаракатланиш тезлигини аниқлай олади. Автопилот тизими ҳозирда лабораториядаги махсус тренажёрда синовдан ўтказилмоқда.\nГеворгяннинг айтишича, машина нархи 6-8 минг доллар туради. Бироқ модел серияли ишлаб чиқаришга қўйилганда унинг нархи камаяди. Ҳозирда машинани ишлаб чиқариш учун сармоялар қидирилмоқда.\nОзарбойжон Арманистонга чақириқ билан чиқди\nСаркисян шаҳзода Чарльзга Арманистондаги боғни совға қилди\n07:49 / 28.05.2018


Қишки олимпиадада вакилларимиз иштироки қачон бошланади?\n09.02.2018 22:07 0 265\nБугун Жанубий Кореянинг Пхёнчхан шаҳрида навбатдаги қишки Олимпиаданинг очилиш маросими ўтказилди.\nТошкент вақти билан соат 16:00да бошланган тантанали маросимда мазкур ўйинларда иштирок этувчи барча мамлакатлар тантанали чиқишда иштирок этдилар. Байрамда тоғ чанғиси бўйича Ўзбекистон терма жамоаси спортчиси Комил Тўхтаев делегациямиз байроқдори бўлди.\nМаълумот учун, бу йилги Олимпиадада 6 терма жамоа мусобақада дебют қилади. Белгиланган нормативлар ўша юрт вакилларининг иқлимидан келиб чиққан ҳолда қўйилгани қишки Олимпиадада ҳам иссиқ ўлка вакилларининг иштирок этишига замин яратмоқда. Бу йил Сингапур (шорт-трек), Нигерия (бобслей ва скелетон), Эквадор (чанғи пойгаси), Малайзия (фигурали учиш), Косова ва Эритрея (тоғ чанғиси) вакиллари Жанубий Кореяга қишки Олимпиадада илк маротаба ўз юрти шарафини ҳимоя қилиш учун келишади.\nУшбу нуфузли спорт байрамида 92та мамлакатдан 3544 нафар спортчи спортнинг 15 тури бўйича 102та медаллар жамланмаси учун кураш олиб борадилар.\nОлимпия ўйинларида юртимиз шарафини Миша Ге (фигурали учиш) ва Комил Тўхтаев (тоғ чанғиси) ҳимоя қиладилар.\nЭслатиб ўтамиз, фигурали учиш бўйича Ўзбекистон терма жамоаси аъзоси Миша Ге айни пайтда АҚШда ўқув-машғулот йиғинларини давом эттираётгани сабабли, Жанубий Кореяга 11 февраль куни етиб боради. У 16 февраль куни «Gangneung Ice Аrena» муз саройида фигурали учишнинг қисқа дастурида чиқиш қилса, 17 февралда эркин дастурда ўз омадини синаб кўради.\nКомил Тўхтаев эса 18 февраль куни тоғ чанғисининг гигант слалом баҳсларида иштирок этади. 22 февралда эса слалом бўйича мусобақада қатнашади. Тоғ чанғиси бўйича беллашувлар «Yongpyong Alpine Centre» мажмуасида бўлиб ўтади.\nЎзбекистон терма жамоаси Қишки Олимпиада\nСпорт 09/02, 15:26


Президент Олимпиада олтин медали билан барчани қутлаш учун мажлисни тўхтатди - 04.08.2021, Sputnik Ўзбекистон\nПрезидент Олимпиада олтин медали билан барчани қутлаш учун мажлисни тўхтатди\nОғир атлетикачи Акбар Жўраевнинг Токио Олимпиадасида олган олтин медали президент томонидан қувонч билан кутиб олинди. 04.08.2021, Sputnik Ўзбекистон\nТОШКЕНТ, 4 авг - Sputnik. Шавкат Мирзиёев Токио Олимпиадасида олинган олтин медал ҳақида хабарни олиши билан мажлисни тўхтатиб барчани қутлади. Мажлис иштирокчилари ҳам хушхабарни қарсаклаб билан кутиб олишди. Шавкат Мирзиёевнинг ўзи ҳам ўрнидан туриб қарсак чалди. Эслатиб ўтамиз, 109 кг вазнда иштирок этаётган ўзбекистонлик оғир атлетикачи Акбар Жўраев 3 август куни Токио Олимпадасида 193 ва 237 кг вазн кўтарим, умумий натижа 430 кг билан янги олимпия рекорди ўрнатган эди. Бу Ўзбекистон Олимпия жамоасининг иккинчи олтин медали бўлди.\nспорт, токио олимпиадаси-2020, оғир атлетика\n10:07 04.08.2021 (янгиланди: 10:08 04.08.2021)\nОғир атлетикачи Акбар Жўраевнинг Токио Олимпиадасида олган олтин медали президент томонидан қувонч билан кутиб олинди.\nТОШКЕНТ, 4 авг - Sputnik. Шавкат Мирзиёев Токио Олимпиадасида олинган олтин медал ҳақида хабарни олиши билан мажлисни тўхтатиб барчани қутлади.\n"Оғир атлетика бўйича Токиода олтин олдик. Бу янги Олимпия рекорди. Акбар Жўраев. Ҳаммангларни табриклайман. Бу бизнинг 30 йиллигимизга жуда катта куч-қудрат. Мени буни жуда кутган эдим", - деди Шавкат Мирзиёев.\nМажлис иштирокчилари ҳам хушхабарни қарсаклаб билан кутиб олишди. Шавкат Мирзиёевнинг ўзи ҳам ўрнидан туриб қарсак чалди.\nЭслатиб ўтамиз, 109 кг вазнда иштирок этаётган ўзбекистонлик оғир атлетикачи Акбар Жўраев 3 август куни Токио Олимпадасида 193 ва 237 кг вазн кўтарим, умумий натижа 430 кг билан янги олимпия рекорди ўрнатган эди.\nБу Ўзбекистон Олимпия жамоасининг иккинчи олтин медали бўлди.


Сульшер: «МЮ» – октябрдан кейин АПЛда энг кўп очко тўплаган учинчи жамоа»\n«Манчестер Юнайтед» бош мураббийи Оле-Гуннар Сульшер жамоаси Премьер-лигада 3-ўринни эгаллашга лойиқ эканлигини айтди.\n«3-ўринни эгаллаш жамоа келажаги учун яхши туртки бўлади. Биз октябрь ойидаги танаффусдан сўнг энг кўп очко тўплаган учинчи жамоамиз. Узоқ вақтдан бери даража борасида учинчимиз.\nМавсум бошида барқарор эмасдик. Ҳозир бунга эришдик, жисмоний ҳолатимизни яхшиладик ва кучайдик», – деб норвегиялик мутахассиснинг сўзларини келтиради Sky Sports.\nСўнгги тур олдидан Сульшер шогирдлари 63 очко билан 3-ўринни эгаллаб туришибди. «МЮ» бугун, 26 июль куни 5-ўринда бораётган «Лестер» меҳмони бўлади. «Тулкилар» ҳисобида 62 очко мавжуд. Бу баҳсда Чемпионлар Лигаси йўлланмаси учун кураш кечади.


Кичкинагина ҳипанис (Hypanis minima)\n1(EN): Орол-Каспий эндемик турининг йўқ бўлиб кетаётган эндемик локал Орол кенжа тури.\nОрол денгизининг чуқур жойлари (1) ва унинг ғарбий қисми. Ўзбекистондан ташқарида: Қозоғистон (Орол денгизи). Каспий денгизида – бошқа кенжа тури.\nДенгизнинг 10 метргача (2) ва ундан чуқур (1) бўлган тубида яшайди, юмшоқ лойларни афзал кўради.\nЖуда кам. Ўзбекистонда кам сонли (1) ва бир нечта (2) топилмалар орқали маълум.\nБир неча йил яшайди. Личинкаси сув қатламида оҳиста кўчиб юради. Бактериялар ва микро сувўтлари билан озиқланади. Сувни тозалайди ва овланадиган балиқлар учун озуқа саналади.\nОрол денгизи сувининг шўрланиши ва сатҳининг камайиши.\nШўр сувли кўлларга кўчириш, сув ҳавзаларининг гидрорежимини бир маромда сақлаш, кенжа тур яшайдиган жойларни муҳофаза қилиш лозим.


16.01.2019 Чоп этиш учун\n2019 йил 16 январь куни Олий Мажлис Қонунчилик палатаси Спикери Нурдинжон Исмоилов Россия Федерациясининг Инсон ҳуқуқлари бўйича вакили (омбудсман) Татьяна Москалькова билан учрашди.\nТомонлар инсон ҳуқуқларини таъминлаш соҳасидаги икки томонлама ҳамкорликни янада мустаҳкамлаш, ушбу йўналишда қонунчилик базасини такомиллаштириш бўйича тажриба алмашишни йўлга қўйиш масалаларини муҳокама қилдилар.\nСуҳбат аввалида россиялик меҳмонга “Инсон манфаатлари — ҳар нарсадан устун” тамойили асосида мамлакатимизда жамият ҳаётининг барча жабҳаларида амалга оширилаётган туб ислоҳотлар ҳақида атрофлича маълумот берилди. Қайд этилганидек, кейинги икки йил ичида Ўзбекистон жаҳон ҳамжамиятига инсон ҳуқуқлари давлат сиёсатининг устувор йўналиши эканини, мамлакат раҳбариятида ушбу устуворликни амалга ошириш учун мустаҳкам сиёсий ирода мавжуд эканини кўрсата олди.\nМулоқотда таъкидланганидек, халқ билан бевосита мулоқот ўрнатишда муҳим омил бўлган Президент виртуал ва халқ қабулхоналарига алоҳида эътибор қаратилди. Ушбу механизм ишга туширилган вақтдан бери кўп минглаб одамларнинг ҳуқуқий ва ижтимоий ҳимояси таъминланди, аҳоли билан қайта алоқа йўлга қўйилди. Бундан ташқари, одам савдоси, коррупцияга қарши кураш, қийноқларни, мажбурий, жумладан, болалар меҳнатига буткул чек қўйиш бўйича амалий чора-тадбирлар кўрилмокда. Суд-ҳуқуқ тизими, жиноят қонунчилигини либераллаштиришда босқичма-босқич ислоҳотлар амалга оширилмокда. Мамлакатда инсон ҳуқуқларини ҳимоя қилиш бўйича давлат ва нодавлат институтлар фаолият кўрсатмокда. Улар орасида Инсон ҳуқуқлари бўйича миллий марказ, Олий Мажлиснинг Инсон ҳуқуқлари бўйича вакили (омбудсман) бўлиб, эндиликда Президент ҳузурида бизнес омбудсман институти ҳам жорий этилди. Айни пайтда Болалар ва ёшлар ҳуқуқлари бўйича вакил институтини жорий этиш масаласи ўрганиб чиқилмоқда.\nМеҳмонлар ўтган йили Президент Шавкат Мирзиёев ташаббуси билан Инсон ҳуқуқлари умумжаҳон декларациясининг 70 йиллиги тантаналари муносабати билан Самарқандда инсон ҳуқуқлари бўйича Осиё форумининг ўтказилганига алоҳида эътибор қаратдилар.\nЎзбекистонда инсон ҳуқуқлари ҳимояси, унга риоя этиш ва рағбатлантириш масалаларида халқаро ҳамкорлик қилишга устуворликлардан бири сифатида қаралиши таъкидлаб ўтилди. Шу муносабат билан томонлар келажакда алоқаларни ривожлантириш имкониятлари, жумладан, меҳнат миграцияси ва шартномавий-ҳуқуқий базани такомиллаштириш масалалари хусусида сўз юритдилар.\nКонструктив ва амалий руҳда ўтган учрашуда томонларни қизиқтирган бошқа масалалар ҳам муҳокама этилди.\nКўришлар сони: 6092


Намангандаги тўйда йигирмага яқин одам заҳарланди - zarnews.uz\nНамангандаги тўйда йигирмага яқин одам заҳарланди\nНаманган вилояти Чуст тумани, Ғова қишлоғида 20 сентябрь куни ўтказилган тўйда 18 нафар фуқаро овқатдан заҳарланди.\nБош прокуратура матбуот хизматининг хабар беришича, тўйдан сўнг 18 нафар фуқаро тана ҳарорати кўтарилиши, қорин соҳасида оғриқ, қусиш ва ич кетиш ҳолати бўйича туман тиббиёт бирлашмасига қарашли юқумли касалликлар шифохонасига мурожаат қилган.\nУларнинг барчаси 21 сентябрь куни туман юқумли касалликлар шифохонасига ётқизилиб, тиббий муолажалар ўтказилган. Беморларга «Овқат ҳазм қилишнинг бузилиши» ташхиси қўйилган.\nДаволанишлардан сўнг 23 сентябрь куни ушбу фуқаролардан 15 нафари соғайган ҳолатда уйларига рухсат берилган. Шифохонада қолган 3 нафар беморга ҳам 25 сентябрь куни соғлиғи тўлиқ тикланганлиги сабабли уйига рухсат берилган.\nМазкур ҳолат бўйича касаллик билан оғриб, ҳозирги кунда саломатлиги яхшиланган беморларнинг барчасини яшаш ҳудудидаги туман тиббиёт бирлашмасига қарашли 49-сонли қишлоқ оилавий поликлиникаси тиббиёт ходимлари томонидан диспансер назоратига олиш билан бир қаторда, тўй маросимида қатнашган бошқа фуқаролар ҳам тиббий кузатувга олинган.\nҲозирда туман ИИБ тергов бошқармаси томонидан мазкур ҳолат юзасидан терговга қадар текширув ҳаракатлари олиб борилмоқда.


13 Декабрь 17:11\nУниверситет талабалари учун мўлжалланган дарсликда қозоқ-қорақалпоқ адабий алоқалари бир неча бўлимларга бўлинган.\nҚозоқ-қорақалпоқ халқ оғзаки ижодидаги алоқалар ва достонлардаги умумий сюжетларга бағишланган биринчи бўлимида «Алпомиш» достонининг умумий сюжетлари ва хусусиятлари, қозоқ-қорақалпоқ достон ва лирик-эпос ижрочилари ижоди, «Қирқ қиз» достони, «Гулдирсин» афсонаси, икки халқнинг анъанавий ўланлари, ёр-ёр, келин салом каби оғзаки ижод намуналарининг ўхшаш ва фарқли томонлари чуқур ўрганилган.\nИккинчи бўлими Нўғай даврига оид умумий алоқаларга бағишланган. Бунда Соппасли Сипира Жирау, Асан Қайғи, Доспамбет, Шалкийиз, Ақтамберди, Муйтен, Бухар, Жиен Жирау ижоди ўрганилади.\n«XIX аср адабиётидаги адабий алоқалар табиати» бўлимида Кунхўжа ва Шерниёз, Чўқон Валихонов ва қорақалпоқ адабиёти, Ажниёз ва Қиз Менеш айтиши, Бердақ ва Абайнинг умумий мавзулари, Турмағамбет Изтилеуовнинг қорақалпоқ адабиёти билан алоқалари тадқиқ этилган.\n«ХХ аср совет давридаги қозоқ ва қорақалпоқ адабиётидаги алоқалар» ноли тўртинчи бўлимида Бейимбет Майлин ва Мирзағали Дарибоев, Сабит Муқанов ва Жолмирза Аймирзаев ижодидаги уйғунлик ҳақида қизиқарли маълумотлар берилган.\nБешинчи бўлим «ХХ асрнинг иккинчи ярмидаги қорақалпоқ ва қозоқ шеърияти, ундаги адабий алоқаларнинг кўринишлари» деб номланади. Шунингдек, И.Юсупов шеъриятидаги Қозоғистон мавзуси ўрганилади.\n«Қозоқ-қорақалпоқ адабиёти тарғиботи» бўлими машҳур қозоқ шоири, Халқаро Алаш мукофоти лауреати Байбота Серикбаев ижодига бағишланган.\nҚозоқ-қорақалпоқ адабий алоқалари бўйича адабий ва илмий мақолалар тўпламидан бағишланган бўлимида Қ.Аралбаев ва Ш.Смамутованинг Ажнияз, Сабит Муқанов, Тўлеген Айбергенов, Аҳмет Ўмирзақ, Бегабат Узақов каби ёзувчилар ижоди тадқиқ этилган мақолалари ўрин олган.\nОхирги бўлим «Қорақалпоғистонда туғилган қозоқ адиблари ижодидан» деб номланиб, Тўлеген Айбергенов, Есенғали Раушанов, Рахмет Аяпбергенов, Сабир Адай, Аҳмет Ўмирзақ, Бауржан Бабажанўғли, Мурат Бекей, Адил Балта, Бегабат Узақовларнинг таржимаи ҳолига бағишланган.\n1977 йилдан буён қозоқ-қорақалпоқ халқларининг адабий алоқаларига оид бундай асар нашр этилмаганини ҳисобга олсак, дарслик ҳар икки халқнинг адабиётшунослигида катта воқеа эканлиги аён бўлади.\nУшбу дарслик Ўзбекистондаги олий ўқув юртларининг қозоқ тили ва адабиёти факультетларида ўқитилади.\n#Халқаро алоқалар #Ижод #Жамият #Фан


16:19 / 30.09.2020 | Шахло Асатходжаева | 745\nАссалому алайкум! 2-3 кун аввал савол ёзгандим манимча жунатмабти. Агар такрор кетаетган бўлса узр. Мен сизларга касбим халолми номли савол билан мурожаат қилган эдим, яъни банкда ходимлар бўлими бошлиғи лавозимида ишлаб олган ойлигим халолми деб. Сиз Азиз устозлардан “жоиз” деган жавобни олдим. Жавоб учун ташаккур. Тасодифан телеграмдаги каналда Шайх Усмон ал Хомис исмли инсоннинг рибовий банкда кредитга аралашмасдан ишлаш хам жоиз эмас, бу Аллоҳга қарши уруш очишда бирлашишдир, деган жавобларни кўриб қолдим. Бу билан сиз азизлардан олган жавобимга шубхаландим ёки бошка нарса демоқчи эмасман. Илтимосим мендан ранжиманг ёки эзма экан деманг. Билимсизлигим туфайли саволларим хам кўп. Алхамдулиллоҳ Қуръонга тушиш харакатидаман. Мен фақат шу видеодаги жавобга сизнинг муносабатингизни билмоқчиман. Янада таскин топиш учун. Албатта у инсон араб тилида гапирганлар таржимон уни узбекчага ўгирган. Тўғрими нотўғрими Аллоҳга маълум. Тўғрими икки йўл орасида қолдим. Биринчи саволимга сиз азизлардан жавоб олгунимга қадар агар пулим харом бўлса ишдан бўшашимни режаладим. Лекин рахбарларимиз бўшашни ўйламаслигимни, қанча керак бўлса дам олиб даволанишимни айтишди. Мақтанмоқчимасману ўз ишимни виждонан сифатли бажарганим учун бўшатишни хохлашмайди. Менга иш ўргатган рахбаримни хафа қилиб қўйишданам хижолатман. Шунга сизнинг ёрдамингизга мухтожман. Эртага иншаАллоҳ рўза тутиб хижоб ўрайман. Берган саволимдан кўнглингиз оғримаслигини Аллоҳдан дуо қилиб сўрайман.\n– Ва алайкум ассалом! Муҳаммад Тақий Усмоний ҳафизаҳуллоҳ банкда рибога аралашмаган, масалан маош тарқатувчи кассир, пул ўтказмалари билан шуғулланувчи ходим(вестерн юнион каби), фаррош, қоровул, хайдовчи каби рибавий амалиётларга мутлақо аралашмайдиган шахсларни ишлашлари жоиз деганлар. Биз ҳам сизни саволингиздан шуни тушундик. Валлоҳу аълам!\nБамдодга ухлаб қолган одам\nБуғдойни ҳайвона бериш тўғрисида\nправамни сотиб олганман


ИнтерФУТБОЛ :: Зинченко билан ғалаба нақд…\nЗинченко билан ғалаба нақд…\nУкраиналик футболчи Александр Зинченко АПЛдаги иккинчи мавсумини ўтказиб, иккинчи марта чемпионликни нишонлади. Ўтган йилгига нисбатан бу йил анча муваффақиятли кечди. У деярли икки марта кўпроқ ўйин ўтказди, ҳозир эса бошланғич таркибга ўрнашмоқда. Февраль ойи ўрталаридан бери Зинченко АПЛнинг қаторасига 11та ўйинини илк дақиқалардан бошлади, айнан февраль якунларига кўра мухлислар томонидан ойнинг энг яхши футболчиси деб тан олинди, Гвардиоладан мақтов эшитди.\n«У менга яхши йигит бўлишнинг нечоғли муҳим ва қадрли эканини кўрсатди, - деганди Пеп. - Мавсум бошида у кетишга жуда яқин келганди, бироқ унинг бирор-бир машғулот жараёнида норози бўлганини кўрмадим. Зинченкони узоқ муддатли фаолият кутмоқда. Умид қиламанки, шу муддатни биз билан ўтказади!».\nГвардиола Зинченкони сабрли бўлгани (ўйин амалиёти берилмаганидан нолимади, шунчаки, машғулотларда астойдил тер тўкди), муҳитга ижобий таъсири (жамоадаги барча ҳазил-ҳузуллар иштирокчиси), универсаллиги (қисқа вақт ичида ҳужумкор хавбекдан қанот ҳимоячисига айланди) учун яхши кўради. Энди ижобий сифатларга омад эгаси эканлиги ҳам қўшилди.\nБу мавсум Зинченкодаги яна бир суперсалоҳиятни очиб берди: у «Манчестер Сити» таркибида Премьер-лига баҳсида майдонга тушса, жамоа албатта, ғалаба қозонади. Мазкур устунлик «Кристал Пэлас»га қарши ўйинда, Александр жароҳат олиб 13-дақиқада майдонни тарк этган («Сити» ўша пайт 1:0 ҳисобида олдинда борган, якунда 2:0 кўринишида ғалаба қозонганди) учрашувда ҳам иш берди.\nКатта эҳтимол билан Зинченконинг «шаҳарликлар» сафидаги роли катталашаверади. Нуфузли нашрлардан бири ҳисобланган Goal.com украиналик иқтидор соҳиби «Манчестер Сити» билан шартномани узайтириш бўйича келишувга эришгани ҳақида ёзди. Зинченко эса бу маълумотни тасдиқламади, бу ҳақда гап-сўзлар дарҳақиқат бўлганини ҳам инкор этмади. Унинг Манчестер клуби билан келишуви 2020 йилнинг июлигача амал қилади. Бу пайтга келиб Александр эндигина 23 ёшни қаршилаган бўлади.


ЎзА - “Alajlan & Bros companies group“ компанияси Ўзбекистонга инвестиция киритмоқчи\n16.08.2018 10:39 Чоп этиш версияси\nҚишлоқ хўжалиги вазирлигида “Alajlan & Bros companies group“ компанияси раҳбари Шайх Муҳаммад Абдулазиз Ал Ажлан бошчилигидаги делегация билан учрашув бўлиб ўтди.\nЎзбекистонга инвестиция олиб кириш, ўзаро самарали ҳамкорлик қилиш мақсадида келган меҳмонларни Қишлоқ хўжалиги вазири ўринбосари Абдимухтор Эргашев кутиб олди. У меҳмонларга соҳада амалга оширилаётган иқтисодий ислоҳотлар, қишлоқ хўжалигини диверсификациялаш, боғдорчилик ва сабзавотчиликни ривожлантириш бўйича ҳукумат томонидан амалга оширилаётган ишлар ҳақида қисқача маълумот берди.\nШайх Ал Ажлан Ўзбекистонда етиштирилган қишлоқ хўжалик маҳсулотларини араб мамлакатлари, Яқин Шарқ ва Африка давлатларига экспорт қилишни мақсад қилгани ва бу бўйича қўшма корхона тузиш режаси борлигини маълум қилди.\nЎзбекистон заминида етиштирилган маҳсулотлар мазали ва сифати юқори. Уни татиб кўриб шунга амин бўлдик. Биз ёнғоқ, писта, шафран каби маҳсулотларни тўлиқ ҳажмда экспортини ташкил эта оламиз. Шунингдек, бошқа турдаги барча ҳўл ва қуруқ мева-сабзавот маҳсулотларини араб мамлакатлари, Яқин Шарқ ва Африка давлатларига экспорт қилиш имкониятига эгамиз. Бу борадаги тажрибамиз катта, – дейди Шайх Ал Ажлан.\nУчрашув якунида Абдимухтор Эргашев Яқин Шарқ ва Африка мамлакатлари эҳтиёжидан келиб чиққан ҳолда талаб қилинадиган маҳсулотлар рўйхатини тузиш лозимлигини таъкидлади. Қишлоқ хўжалиги вазирлиги ҳамкорлик бўйича уч томонлама меморандум имзолашга тайёр эканлигини маълум қилди.


Ҳиндистон AҚШдан сотиб олган қайси қуроллари билан Хитойни қўрқитиб қўймоқчи?\nҲиндистон AҚШдан сотиб олган қайси қуроллари...\n29.10.2021 23:16 0 2319\nНью-Дели AҚШдан сотиб олган энг замонавий қуролларни мамлакат шимоли-шарқидаги Таванг платосига жойлаштирди. Бу ҳудуд Хитой билан чегарадош. Бу ҳақда Хитойнинг Oriental Daily News нашри ёзмоқда.\nОAВ хабарларига кўра, Ҳиндистон 28 октябрь – пайшанба куни қуролланиш тизимини жойлаштирган. Ҳудудга Aмерикада ишлаб чиқарилган Chinook вертолётлари, М-777 ўта енгил гаубицалари ва SIG Sauer 716 автоматлари жойлаштирилмоқда. Буларнинг барчаси Пекинни қўрқитиш учун атайлаб Хитой чегаралари яқинига жойлаштирилгани тахмин қилинмоқда.\n«ТAСС» Ҳиндистон Қуролли кучлари Шарқий қўмондонлиги бош қўмондони, генерал-лейтенант Манож Пандеанинг сўзларига таяниб, тоғ зарбалари корпуси тўлиқ ишга тушганини маълум қилган.\n2020 йилнинг май ойида икки давлат чегарачилари ўртасида қонли тўқнашувлар содир бўлганда Шарқий Ладакхдаги Ҳинд-Хитой можароси яна авж олди. Икки давлат ўртасидаги аниқ демаркация чизиғининг йўқлиги сабабли юзага келган чегара можароси 1950-йиллардан бери давом этиб келмоқда. Хитой Тибет ва Ҳиндистон ҳукмронликлари ўртасидаги чегарани белгилаб берувчи Макмахон чизиғини тан олмайди. Ҳар икки томон ўз ерларининг ноқонуний босиб олинганлигини эълон қилмоқда.\nХитой АҚШ чегара Ҳиндистон қурол\nСиёсат бугун, 09:52\nХориж Кеча, 20:47


Шубҳали пул операцияларини тўхтатиб туриш тартиби ўзгарди | Qalampir.uz\nЖамият\t27 Октябрь 2021 08:19 5441\nДХХ, ИИВ, Бош прокуратура ва Саноат хавфсизлиги давлат қўмитаси ваколатли органлар ҳисобланади. Улар Рўйхатни шакллантириш учун махсус ваколатли давлат органига ушбу Низомнинг 6-бандида назарда тутилган маълумотларни тасдиқловчи ҳужжатларнинг кўчирма нусхаларини илова қилинган ҳолда тақдим этадилар. Маълумотлар олинган пайтдан бошлаб ёки шахсни Рўйхатга киритиш учун асослар юзага келган вақтдан бошлаб бир иш куни мобайнида тақдим этилади. Махсус ваколатли давлат органи томонидан маълумотлар “Электрон жиноий-ҳуқуқий статистика” ягона ахборот тизимидан фойдаланган ҳолда ҳам олинади.\n• маълумотлар БМТ Хавфсизлик Кенгашининг расмий веб-сайтидан олинган вақтдан бошлаб бир соат ичида;\n• маълумотлар ваколатли органлардан ёки хорижий давлатларнинг ваколатли органларидан келиб тушган ёхуд “Электрон жиноий-ҳуқуқий статистика” ягона ахборот тизимидан олинган вақтдан бошлаб дарҳол, бироқ иш куни тугамасдан.\n• мижоз ёки операция қатнашчиларидан бирининг идентификацион маълумотлари Рўйхатга киритилган шахснинг маълумотлари билан тўлиқ мос келганда;\n• Рўйхатга киритилган шахснинг пул маблағлари ёки бошқа мол-мулки аниқланган тақдирда.\n• Террорчилик фаолиятида ёки оммавий қирғин қуролини тарқатишда иштирок этаётган ёки иштирок этишда гумон қилинаётган шахсларни Рўйхатдан чиқариш тартиби;\n• шахсларни Рўйхатга киритиш тўғрисидаги қарор устидан шикоят бериш тартиби;\n• тўхтатиб турилган операцияларни тиклаш, пул маблағлари ёки бошқа мол-мулкни ишга солмай тўхтатиб қўйишни бекор қилиш ва улардан фойдаланишга рухсат бериш тартиби;\n• операцияларни тўхтатиб туриш ва (ёки) пул маблағларини ёки бошқа мол-мулкни ишга солмай тўхтатиб қўйиш масалаларига доир халқаро ҳамкорлик.\n24 Январь 17:35 74383\n25 Январь 11:32 59939\n24 Январь 09:34 59646\n25 Январь 16:31 41308\n24 Январь 20:37 35268


Бахтиёр Ашурматовнинг ОКМКдан кетар чоғидаги жиддий гаплари... » Ўзбекистон янгиликлари – Zamin.uz\nБахтиёр Ашурматовнинг ОКМКдан кетар чоғидаги жиддий гаплари...\n01 январь 2019, 06:39\nОКМК клубида қандай ўзгариш юз берганини ҳамма билади. “Бунёдкор”ни бошқариб келган Миржалол Қосимов бундан буён ОКМК жамоасига устозлик қилади. Шу тариқа, олмалиқликларни Ўзбекистон Кубогини қўлга киритишига сабабчи бўлган Бахтиёр Ашурматовга чиқиш эшиклари кўрсатилди. Ушбу жамоани ёзда қабул қилиб олган Бахтиёр Аъзамовичнинг у ердаги фаолияти узоққа чўзилмади. Аммо у қисқа фурсат ичида ОКМКнинг тарихини ёзиб кетди. Шунга қарамай, унинг истеъфога чиқариб юборилгани кўпчиликни ажаблантирди. Ҳар ҳолда Ашурматов ОКМКда ёмон ишлагани йўқ. У Ўзбекистон Кубогини қўлга киритди ва жамоани Осиё Чемпионлар лигаси плей-оффига олиб чиқди.\nТўғри, чемпионатда жамоа у қадар ишончли қатнаша олмади ва Суперлигада қолиш учун плей-офф баҳсида иштирок этишига мажбур бўлди. Аммо муҳими Ашурматов ОКМКни Суперлигада сақлаб қолди. Кўпчилик уни бошлаган ишини охирига етказиб қўйишини кутишганди. Ҳар ҳолда Бахтиёр Аъзамович ОКМК билан Чемпионлар лигасида иштирок этишга муносиб эди. Лекин ОКМК раҳбарияти Миржалол Қосимов номзодини маъқул кўрди. Айтиш мумкинки, футболимиз афсонаси чиндан ҳам мураббийлик фаолиятида айниқса, охирги йилларда ўзидан илиқ таассурот қолдирди. У мураккаб аҳволда қолган “Бунёдкор”ни муносиб тарзда бошқаргани кўпчиликка ёқди.\nШу боис ОКМК ўз олдига катта мақсадларни қўяётгани боис янги марраларни бу сафар Қосимов билан забт этишни кўзлаб турибди. ОКМКдаги мураббий ўзгариши ҳақида клуб расмийлари ва Миржалол Қосимовнинг ўзи ҳам ўз фикрларини билдириб ўтишди. Аммо истеъфога чиқарилган Бахтиёр Ашурматовнинг бу борадаги муносабати қандай бўлгани ҳаммага ҳам қизиқ туюлса керак. Натижада амалдаги Кубок соҳиби билан жонли мулоқот олиб бордик.\n- Ҳа, тўғри, шундай гап сўзлар бўлаётган эди, - дея гапни давом эттирди, Ашурматов. - Кубокни қўлга киритганимиздан кейин эса бундай миш-мишлар озгина ортга чекинганди. Аммо Суперлигада муваффақиятсиз қатнашганимиздан сўнг яна ўша гап-сўзлар пайдо бўлди. Бўлаётган бундай гап-сўзлар ва ишлар рост ёки ёлғонми, очиғи эшитиб ўзим ҳам ҳайрон бўлиб қолдим. Кимдир қўлини кўксига қўйиб ОКМКда ишлашга тайёрман деб борган, қайсидир мураббий ўз вакилини жўнатиб ишлашга тайёрмиз деган, яна қайсидир мураббий ишлаш хоҳишини билдирган.\nОчиғи, ОКМКда ишлашни хоҳловчилар шунчалик кўплигини билмаган эканман. Олдин мураббийлар ўртасида бир-бирига ўзаро ҳурмат бўларди. Илгари мутахассисга бирор жамоадан таклиф бўлса, у ерда мураббий ишлаб турган бўлса, ишлаётган жойига бориш мураббий учун ор ва уят ҳисобланарди. Таклиф қилган жамоа раҳбарига вақтинчалик рад жавобини бериб, олдин ҳозир ишлаётган мураббийнинг шартномаси тугасин ёки бўлмаса аввало узил-кесил истеъфога чиқаринглар, кейин бораман дейиларди. Ҳозир эса сумкасини кўтариб ўша ерда ишлашга тайёрмиз деб ўз номзодларини таклиф қилишяпти.\nКимнидир ўрнига ҳар хил йўллар билан жойлашишга ҳаракат қилаётган инсонлар шу нарсани унутмаслиги керакки, ўша ишлаётган инсонни ҳам бола-чақаси, оиласи бор. Ишдан бўшаса яқин инсонлари ўз яқини учун хавотир олади, асабийлашади, унинг учун жон куйдиришади. Айтмоқчи бўлганим шуки, ўз оиласини боқиш учун ҳар хил қабиҳ йўллардан фойдаланмаслик керак. Мураббий натижа кўрсата олмадими, унда уни ишдан бўшатишади. Ана ўшанда бўшаган ишга боравер, шунда ҳеч ким хафа бўлмайди ва омад тилайди.\nЯнгиликлар » Спорт » Бахтиёр Ашурматовнинг ОКМКдан кетар чоғидаги жиддий гаплари...


ЧЕМПИОН » "Bulung‘ur hayoti" gazetasi\nGazeta: admin Қўйилган сана: 29-06-2021, 09:37 Рукун: МАДАНИЯТ ВА СПОРТ Кўрилди 0\n55-мактабнинг 6-синф ўқувчиси, 13 ёшли Дилшодбек Мархатов 3 йилдан буён спортнинг юнон-рум кураши бўйича Болалар ва ўсмирлар спорт мактабида таниқли мураббий Раббим Ташанов раҳбарлигида шуғулланиб келмоқда. Ўтган давр мобайнида ёш полвон Бухоро, Навоий, Тошкент шаҳарларида 2007-2008 йилларда туғилган ўсмир-ёшлар ўртасида бўлиб ўтган Халқаро турнирларда муваффақиятли иштирок этиб, 2-3- ўринларни эгаллаб келди.\nЎзининг чаққон ҳаракатлари билан мутахассисларнинг назарига тушди.\n- Бу полвонимиз келгусида албатта, жаҳон чемпиони бўлади, - дейишди мутахассислар. Жорий йилнинг март ойида Самарқанд шаҳридаги “Олимпия заҳиралари” коллежининг муҳташам спорт залида бўлиб ўтган вилоят чемпионатида Дилшодбек Мархатов 62 килограмм вазндаги барча тенгдошларини доғда қолдириб, вилоят чемпони деган юксак номга сазавор бўлди. Шу билан бирга спорт усталигига номзод нормативини бажарди. Тажрибали мутахассисларнинг тавсияси билан бир овоздан вилоят терма жамоаси аъзолигига қабул қилинди. Дилшодбек 7-синфдан бошлаб Самарқанд Олимпия заҳиралари спорт коллежида ўқишини давом эттирадиган бўлди.\nВилоят биринчилиги мусобақаларида туманимиз спорт шарафини муваффақиятли ҳимоя қилган ёш полвонимиз Дилшодбек Мархатов айни пайтда вилоят терма жамоаси аъзоси сифатида бош мутахассис, халқаро спорт устаси Шамшиддин Худойбердиев, тажрибали мураббийлар Бобир Иргашев, Рустам Синдоров, Раббим Ташановлар раҳбарлигида август ойида Тошкент шаҳрида бўлиб ўтадиган Республика биринчилиги мусобоқаларига қизғин тайёргарлик кўрмоқда.\n- Бу шогирдимиз ўта меҳнаткаш, - дейди мураббий Раббим Ташанов. - Ҳар бир машқни маромига етказиб бажаришга ҳаракат қилади. Машғулотларга бир соат олдин келади. Ҳаммадан кейин кетади. Ғайрати ичига сиғмай бараётган, мураббийларнинг ҳар бир кўрсатмаларини сидқидилдан бажараётган бу шогирдимиздан умидимиз катта.\n- Келгусида жаҳон чемпиони бўлиб, меҳрибон устозларимнинг ишончини оқлаш ниятидаман, - дейди Дилшодбек.\n- Оиламизда ҳамма спортчи, - дейди Дилшодбекнинг отаси Искандар ака Ўролов. - Ўз вақтида мен ҳам курашчи полвон бўлганман. Мураббий Раббим ака Ташановдан юнон- рум кураши сирларини ўрганиб, вилоят чемпиони бўлганман. Ҳаёт қувончлари ва ташвишлари сабабли машҳур курашчи бўлаолмадим. Оиламизда вояга етаётган 3 нафар фарзандларимиздан Исломбек ва Ниёзбеклар спортнинг футбол тури билан шағулланишади. Энг кичик кенжатой ўғлимиз Дилшодбек спортнинг кураш турига меҳр қўйди. Дилшодбекнинг дастлабки ютуқлари оиламиз аъзоларини қувонтирмоқда. Кенжатойимиздан умидимиз катта.\n- Дилшодбек вилоят чемпиони бўлишгача бўлиб ўтган серзавқ ва машаққатли йўлларни босиб ўтди. У дастлаб мактаб ва туман биринчилиги мусобоқаларида тобланди. Ўз тенгдошларини орқада қолдириб кетди.\nСпорт ҳам меҳнаткашни яхши кўради. Дилшодбек меҳнатдан қочмади. Унинг семашаққат меҳнатлари бугунги кунда ўз самарасини бермоқда.\nСПОРТ- МЕНИНГ ҲАЁТИМ\nШОГИРДЛАРИМ - ФАХРИМ